Arte Eszenikoko ikasleak Prest aldizkarian\nIbarrekolandako HNB 2014-02-11 17:49\nPrest aldizkariaren urtarrileko alean gure kolaborazioa argitaratu da. Gaia Arte Eszenikoak, Musika eta Dantza Batxilergo berria izan da.\nIazko kolaborazioaren gaia Arte Plastikoak, Irudia eta Diseinua Batxilergoa izan zen.\nElgera aldizkaria kalean\nIbarrekolandako HNB 2014-02-11 17:39\nElgera aldizkariaren 1. zenbakia Bilboko 11 ikastetxe elkarlanaren emaitza da\nAldizkaria irakurtzeko sakatu hemen\nGatiburekin flasmob ikarragarria patioan\nIbarrekolandako HNB 2014-02-11 17:34\nZaloa zuzendaritzan Gatibu musika taldearen "bixotza suten" abestiarekin flasmob hau egin dugu\nEuskararen eguna 2012 (III): Durangoko Azoka\nIbarrekolandako HNB 2014-02-11 17:22\nBatxilergoa 1E eta 1H taldeko ikasleekin joan gara Durangoko Azokara\nEuskararen Eguna 2012 (II) : Kontserbatorioan\nIbarrekolandako HNB 2014-02-11 17:12\nArrakastatsua izan da Kontserbatorioko emanaldia. Argazkia eta bideoa lekuko\nDeustualdeko Ikastetxeen emanaldia jarraian etorri da\nArangoitiko plazan izango gara larunbat honetan\nEHBildu Bilbo 2014-02-11 16:57\n‘Auzo Bira’ ekinaldiaren baitan, Arangoitin izango gara larunbat honetan EH Bilduko kideok. Asteazkenean, berriz, Zorrotzan izango gara gure proposamenak aurkeztu eta herritarren kezkak jasotzeko. Auzoen kezkei erantzunez irisgarritasunaren inguruan ondu ditugun proposamenak aurkezteaz batera, bertaratutakoek planteaturiko bestelako galderei ere erantzungo die Aitziber Ibaibarriaga bozeramaileak, larunbat honetan, Arangoitiko Egileor plazan, 13:30etatik aurrera. Asteazkenean, Zorrotzara Horrez gain, [...]\nAbortuaren inguruko hitzaldi arrakastatsua eskaini du PAREk\nBerbaizu Euskara Elkartea 2014-02-11 15:29\nAtzo arratsaldean 25 lagun inguru batu ziren Müllerrenean, “Gure gorputza, gure erabakia” izena zuen abortatzeko eskubidearen inguruko hitzaldian parte hartzeko. Era horretan, abortuaren historia lantzeaz gain, gaur egungo legearen azalpena eta lege proposamena ezagutzeko aukera luzatu zuten PARE Deustuko Gazte … Continue reading →\nThe post Abortuaren inguruko hitzaldi arrakastatsua eskaini du PAREk appeared first on Berbaizu euskara elkartea.\nBilboko AEK 2014-02-11 13:11\nLizardi AEK euskaltegiko talde batek ekimen hau jarri dute martxan Facebooken; parte hartzeko interesik baduzue, jarri kontaktuan zuzenean taldearekin MUSUTRUK – LIZARDI TRUKE TALDEA\nArkaitz Bellonen heriotzea mendeku politikearen emaitza da Maezturen esanetan\nBizkaia Irratia 2014-02-11 00:00\nEHBilduko parlamentaria Lau Haizetara irratsaioan egon da goizean. ETAk plazaratu dauen azken agiriari buruz, abortoaren legeari buruz eta beste hainbat gaiei buruz emon deusku eretxia Maeztuk.\nTxantxikuko lagunak Artziniegan egon dira asteburu pasa\nBerbaizu Euskara Elkartea 2014-02-10 18:39\nHeldu zen larunbat goiza eta txantxikukideak Deustun elkartu ginen abentura berri baterako prest. Autobus bidaia musikatu batean iritsi ginen Artziniegara, eta ez zen nolanahikoa egokitutako etxea: frontoia, pinponeko mahaiak, izugarrizko jangela eta 11 gela erabilgarri. Bazkaldu eta kirol konpromisoak zituzten … Continue reading →\nThe post Txantxikuko lagunak Artziniegan egon dira asteburu pasa appeared first on Berbaizu euskara elkartea.\nAbortatzeko Eskubidearen inguruko hitzaldia Müllerrenean\nBerbaizu Euskara Elkartea 2014-02-10 10:40\nPARE Deustuko talde feministak gaur, otsailak 10, arratsaldeko 20:00retan, Abortatzeko Eskubidearen inguruko hitzaldia antolatu du Mullerrenean. Hitzaldi honetan abortoaren historioa ezagutzeaz gain, gaur egungo legearen azalpena eta lege proposamenaren azalpena ezagutzeko aukera emango dute, mugimendu feministaren kritika ahaztu barik. PAREko … Continue reading →\nThe post Abortatzeko Eskubidearen inguruko hitzaldia Müllerrenean appeared first on Berbaizu euskara elkartea.\nIntsumisioaren 25. urteurrenean, hainbat ekitaldi Bilbon\nArgia 2014-02-10 00:00\n1989ko otsailaren 20an Espainiako Estatuan zenbait gazte soldaduskari uko egiten hasi ziren lehenengoz. Intsumisio mugimenduak 25 urte beteko ditu aurki.\nElorri Bertso Eskola 2014-02-09 22:59\nAlazne, Irati eta Luciaren erantzuna entzun genuen gazteen bertso-saioan Guzti hau ez zen posible izango irakaslerik gabe. Gurean makinistak Amaia Iturriotz eta Iñaki Iturriotz dira.\nGazteen bertso-saioa (II)\nElorri Bertso Eskola 2014-02-09 22:45\nHona hemen gaztetxuen bertsoak Eta gazteen bertsoak\nGazteen bertso-saioa Mullerenean (I)\nElorri Bertso Eskola 2014-02-09 22:40\nElkarteko gazteen bertso-saioa antolatu genuen Berbaizu Euskara Elkartearen kulturgunean urtarrilaren 22an. Mila esker etorri zineten guztioi!\n‹‹ Aurrekoak 1 2 3 4 ... 2382 2383 2384 2385 2386 2387 2388 2389 ... 2429 2430 2431 2432 Hurrengoak ››


Saltsa lodiagoak eta zapore gehigarrikoak | Consumer\nSaltsa lodiagoak eta zapore gehigarrikoak\nItxura likidoko saltsei esne-gaina edo gurina bezalako gantz-elementu bat gehitzeak lagundu egiten du trinkotasun handiagoa eta zapore handiagoa ematen.\nIrudia: Alessandro Paiva\nHaragia eta, neurri txikiagoan, arrain osoak egosita ateratzen diren saltsek zapore ona izaten dute, baina itxura likidoa eta trinkotasun oso arina izaten dute. Saltsa horiek prestatzeko, kasu gehienetan, hainbat produktu erabili izan dira, hala nola barazkiak. Produktu horiek bustitzeko elementuekin zatitu dira, adibidez, salda aromatizatuekin, eta, aldi berean, beste likido batzuekin, hala nola ardoekin, fruta-zukuekin edo likoreekin. Likido horiek agertzeak azalduko luke saltsak ez direla hain trinkoak.\nLodiera handiagoa, esne-gainarekin\nEsnegainak loditzeaz gain, distira eta leuntasuna ematen dio platerari.\nZuku horiek erredukzio prozesu baten pean jar ditzakegu, hau da, elementu nagusitik kendu eta iragazi ondoren irakiten jarri, lodiera eta trinkotasuna hartu arte. Likido edo zuku horiek koipetan eta gelatinetan aberatsak izan ohi dira. Erredukzio-prozesu batean jartzen ditugunean, lodiera handiagoa lortzen ari gara.\nHala ere, batzuetan eragiketa hori ez da nahikoa nahi den trinkotasuna lortzeko. Kasu honetan, eta zaporeari edo fintzeari balio erantsia emateko, esne-gaina bezalako gantz-elementu bat gehitu dezakegu, eta, loditzen laguntzeaz gain, distira eta leuntasuna emango dio frantses sukaldaritzako platerari.\nEsne-gain motaren arabera\nMerkatuan bi nata-mota aurki ditzakegu: sukaldearena, %15 koipekia izaten baitu, eta gozogintzarena, %28. Biek balio dute janaria prestatzeko, baina gantz-eduki handia duenak bakarrik balio du gozogintzarako (muntatzeko, moussea egiteko, izozkiak egiteko, besteak beste).\nEsne-gaina, lotura-elementu nagusia, bi modutan erabil dezakegu:\nGaineratu esne gain likidoa lotu nahi dugun disoluzioari eta jarri sutan. Lurruntzearen ondorioz, likido horrek trinkotasuna hartuko du.\nEsne gaina aparte txikitu eta ligatu nahi dugun likidoari gehitu, lodiera egokia emanez.\nSaltsa loditzen dugun bakoitzean, gatz-puntua probatu eta, beharrezkoa bada, zuzendu egin behar dugu.\nSaltsak gantz-elementu batekin lotzeko beste modu bat behi-gurina erabiltzea da, eta horrek, koipe-edukiari esker, saltsak loditzen eta fintzen ere lagunduko digu. Gurina pomada deritzon puntuan erabiliko dugu, hau da, giro-tenperaturan eta plastilinaren testurarekin.\nHala, azken unean eta saltsa gutxi dagoenean, modu eraginkorragoan erabil dezakegu. Horretarako teknika saltsa bero batekin hasten da, baina ez du irakiten. Sutatik kanpo gurin pomada gehitzen da, eta irabiatu egiten da behar den trinkotasuna hartu arte. Azkenean, gatz-puntuan jarri eta erabiltzeko prest dago.\nelementu nata-eu saltsak trinkotasun zapore


2017an dirua aurrezteko 10 ideia - Ba da beste modu bat | Laboral Kutxa Blog\nAurreztea. Hori al da 2017rako dituzun helburuetako bat? Etxearen sarrera ordaintzeko, autoa erosteko, bidaia baterako, zorrak ordaintzeko, hilabetearen amaieran kontua hutsik duzula jakitearen estutasunik gabe bizitzeko… Agian, gauza horietakoren baterako –edo batzuetarako!– diru pixka bat ondo etorriko litzaizukeela pentsatzen ari zara.\nIaz, saiatu ginen familia-ekonomia antolatzeko hainbat jarraibide ematen, baina datuek adierazten dute aurreztea oraindik ere erronka dela gure inguruko familia askorentzat; espero dugu, beraz, 10 ideia hauek erabilgarriak izango dituzula.\n1. Txukundu zure etxea. Aholku bitxia dirudi, ezta? Baina gomendatzen dizugu urte hasierako egun hauetan tartetxo bat hartzea, non sartu ez dakizun guztia sartzen duzun armairu horri, edo ia edozerez betetako tiradera horiei aurre egiteko. Zergatik? Gauzak antolatzeak geu antolatzen gaituelako, seguru asko eman edo oparitu ditzakezun gauzak agertuko direlako, espazioa libratuko duzulako, denbora irabaziko duzulako eta –hemen dator aurrezpena– gogoratu ere egiten ez zenituen gauzak aurkituko dituzulako, eta haiek berriz erosi beharrik ez duzulako izango. Kosmetikoen laginak, gogoratzen ez zenituen arropa edo osagarriak… Auskalo zer ager daitekeen! Eta, aholku bat: zerbait hautsita badago, edo erabili ahal izateko konponketaren baten beharrean, utzi bazter batean begi-bistan. Egun batzuetan ez baduzu konpondu, eman, birziklatu edo bota. Benetan erabilgarria balitz, ez litzateke asteetan traban egongo bazterrean!\n2. Hartu egun bat libre. Gauzak ez dira besterik gabe gertatzen. Aurreztu nahi baduzu, hori posible den, nola eta zertan pentsatzeari tarte bat eskaini beharko diozu. Hartu egun bat libre, eta eman beharrezko denbora zure gastuak eta diru-sarrerak aztertzeko, dirua zertan joaten den ikusteko. Pentsatu orain lan berri bat jarri diozula zeure buruari: aurreztea. Eta edozein zeregin egiteko denbora bat behar da. Hartu denbora hori. Gainerakoekin malguak eta adeitsuak izatea bezain garrantzitsua da norberarekin ere halakoa izatea.\n3. Planifikatu aste osoko otorduak. Aurreztearen gako-hitza beste aditz bat da: planifikatu. Eta elikadurarena da planifikazioa beharrezkoen eta komenigarrien duten ataletako bat. Ohiturarik ez baduzu, agian kostatu egingo zaizu pixka bat hastea, baina saiatu astero tartetxo bat hartzen hurrengo 7 egunetan jango duzuna pentsatzeko. Begiratu zer daukazun etxean, behar duzuna zerrenda batean idatzi eta soilik beharrezkoa erosi. Erosketa inpultsiboak saihestuko dituzu, eta oso garestia izateaz gain, jasangarria ez den zerbait egiteari utziko diozu: janaria botatzeari. Izozkailuari probetxu gehiago aterako diozu, eta, agian, astean tartetxo batez jarriz eta pentsatuz, menu berriak ere bururatuko zaizkizu froga egiteko.\n4.Tupper otorduak egin. Etxeko gastu garrantzitsuenetakoa elikadura denez, hurrengo aholkua ere ildo horretatik doa. Etxetik kanpo jateak etxean jateak halako bi balio dezake; gastu hori urteko 2000 eurotik gorakoa izan daitekeela kalkulatzen da.\n5. Aparteko gastuak. Hileko gastuak kalkulatzea ezinbestekoa da burua erabiliz aurrezteko, baina ez da aski, gastu guztiak ez baitira urtean 12 aldiz errepikatzen. Kotxeko edo etxeko asegurua bezalako gastuez ari gara, noski, baina baita urteko harpidetzez, data bereziez edo opariez ere, esate baterako. Ba al duzu ezkontzarik aurten? Aurreikusten duzun bidaiaren baterako gasturik? Etxetresnaren bati edo ordenagailuari azkenetan dagoelako zantzua hartzen al diozu? Era horretako gastuek erraz deskoadratu dezakete familia baten aurrekontua. Zure ekonomia antolatzea pentsatzen duzunean, izan kontuan era horretako gauzak. Ezustekorik izan ez dezazun eta lasai ibil zaitezen, gogoratu ez dugula “aurrezten” hilaren amaieran sobera gelditzen den guztia.\n6. Oparien tiradera. Opariak aparteko gastu bat dira. Gauza gutxi izango dira atsegingarriago gainerakoei opariak egitea, maite ditugun pertsonekiko lotura zaintzea eta haiengan pentsatzen dugula eta zoriontsu direla jakiteak pozten gaituela gogoraraztea baino. Baina nahiko ohikoa izaten da urtebetetze, ezkontza edo urteurren bat heldu, eta gu opari polit bat erosteko denborarik edo aurrekonturik gabe harrapatzea. Gure ideia? Norbaitentzako opari aproposa izan daitekeen zerbait ikusten duzunean –batez ere prezio onean ikusten baduzu!– hura erostea. Gero, gorde zure “oparien tiraderan”, dagokionari dagokion datan emateko; horrela, errazago asmatuko duzu gutxiago gastatuz.\n7. Zenbat eta jasangarriago izan, are gehiago aurreztuko duzu. Etxeak baditu zenbait gastu zeinetan oso zaila edo ezinezkoa den aurreztea, hipoteka-kreditua edo aseguruak, esate baterako. Baina badaude beste hainbat gastu gutxitu daitezkeenak, bide batez, etxea jasangarriagoa bihurtuz. Hemen dituzu 50 ideia zure etxea, gastu txikiena eginez, ahalik eta toki erosoena bilakatzeko. Bonbillak garbi mantentzea, aireztagailuak jartzea edo termostatoa instalatzea bezalakoek aurrezte garrantzitsua ekar dezakete aurten.\n8. Bilatu erantzuna Interneten. Erabili online aplikazioak zure ekonomia planifikatzeko, gorde zure fidelizazio-txartelak mugikorrean, inoiz ahaztuez ditzazun, aztertu gasturik garrantzitsuenak eta begiratu zer egiten duten beste batzuek aurrezteko, anima zaitez oporretan zure etxea –baita kotxea ere– trukatzen hotelaren gastua zure aurrekontutik kentzeko, bilatu online erosleak, begiratu haurren bigarren eskuko produktuen dendak familiako kide berri bat jaiotzear bada… Alegia, atera etekina Sareari. Gogoratu Internetek gure eskura jartzen dizkigula laguntza-sareak eta erabilgarria eta doakoa den jakintza kantitate ikaragarria. Atera probetxua.\n9. Zabal ezazu LABORAL Kutxaren AhorroClick&… kontu bat. Gure tresnarik onena da aurrezpen pertsonalerako zein familiakorako. Izen desberdineko 10 kontu sor ditzakezu, zure aurrezpen helburuen arabera. Online da, ez du komisiorik eta zure ekonomia modu erraz eta erabilgarrian antolatzen lagunduko dizuten tresna grafikoak eskuratu ahal izango dituzu.\n10. Eta erabili LABORAL Kutxa Pay. Ezkutuko laguna egiteko, dirua bueltatzeko, norbaiti gastu komun batean dagokion zatia eskatzeko… komisioak aurreztuko dituzu eta erosotasunean irabaziko duzu.\nAzkenik, ez ahaztu edozein ohitura berrik denbora bat behar duela, eta zaindu helburu bat izatearen alderdi emozionala. Hots, gogoratu frustrazioa kudeatzea ikasgai bat dela, guztia hobea dela zeure buruarekin adeitsua bazara, esfortzuak pozak sortzen dituela eta zoriontsua izateko inbertitzen duzuna –denbora, borondatea nahiz plazera izan– ez dela gastua, saria baizik.\nEta hau guztia esanda, urte berri on! Eta ez ahaztu LABORAL Kutxan zure aurrezpen-helburuekin laguntzeko gaudela. Hor duzu zure gestore pertsonala, zure finantza- eta ekonomia-kontsultak egin diezazkiozun.\nTags: aurrezki aurreztu etxeko ekonomia finantza-kultura gastuak kontrolatu


Chattancourt - Wikipedia, entziklopedia askea.\nChattancourt Frantziako udalerria da, Meuse departamenduan dagoena, Ekialde Handia eskualdean. 2013an 176 biztanle zituen.\nChampneuville, Cumières-le-Mort-Homme, Esnes-en-Argonne, Marre eta Montzéville\n79 (%43.9) 103 (%57.2)\n2007an Chattancourt udalerrian erroldatutako biztanleak 176 ziren. Familiak 59 ziren, horien artean 12 pertsona bakarrekoak ziren (4 bakarrik bizi ziren gizonak eta 8 bakarrik bizi ziren emakumeak), 12 seme-alabarik gabeko familiak ziren, 31 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 71 etxebizitza zeuden, 63 familiaren etxebizitza nagusia ziren, 4 bigarren erresidentzia ziren eta 4 hutsik zeuden. 68 etxeak ziren eta 3 apartamentuak ziren. 63 etxebizitza nagusietatik 44 bere jabearen bizilekua ziren, 13 alokairuan okupaturik zeuden eta 6 doan lagata zeuden; 1ek bi gela zituen, 5 etxek hiru zituzten, 14 etxek lau zituzten eta 43 etxek bost zituzten. 52 etxek euren parking plaza propioa zuten azpian. 20 etxetan ibilgailu bat zegoen eta 34 etxetan bat baino gehiago zituzten.\nChattancourt udalerriko biztanleria-piramidea 2009an .\n2007an lan egiteko adina zuten pertsonak 110 ziren, horien artean 78 aktiboak ziren eta 32 inaktiboak ziren. 78 pertsona aktiboetatik 72 lanean zeuden (41 gizon eta 31 emakume) eta 6 langabezian zeuden (3 gizon eta 3 emakume). 32 pertsona inaktiboetatik 6 erretiraturik zeuden, 18 ikasten zeuden eta 8 "bestelako inaktibo" gisa sailkaturik zeuden.\n2009an Chattancourt udalerrian 65 unitate fiskal zeuden, 187 pertsonek osaturik. Pertsona bakoitzeko diru-sarrera fiskalaren mediana urteko 16.971 euro zen.\n2000. urtean Chattancourt udalerrian 11 nekazaritza-ustiategi zeuden.\nCumières-le-Mort-Homme (2,1 km)\nMarre (2,6 km)\nEsnes-en-Argonne (4,2 km)\nMontzéville (4,3 km)\nBéthincourt (4,6 km)\nChampneuville (4,8 km)\nForges-sur-Meuse (5,3 km)\nRegnéville-sur-Meuse (5,9 km)\nAzken aldaketa 18 urria 2021(e)an, 11:53(e)tan


IX. Zombie Jaialdia, Donostian | Nontzeberri\nHasiera/MUSIKA/IX. Zombie Jaialdia, Donostian\nIX. Zombie Jaialdia, Donostian\nLarunbatean, azaroak 14, Donostiako Larratxo Kultur Etxean, IX. Zombie Jaialdia ondu dute Vhäldemar eta Etorkizun Beltza taldeen kontzertuekin. Bi orduz Euskal Herriko metalarekin gozatzeko aukera aparta izango duzue.\nZombie Jaialdia Larratxon egingo da aurten ere, beti bezala beharrezkoak diren segurtasun neurri guztiak aintzat hartuz, izan ere, Covid-19ari aurre egiteko hartutako neurri berriak direla eta, ordu aldaketa egon da eta horrexegatik 18:30ean hasiko da ekitaldia.\nDisko berriak aurkeztera bi talde joango dira: Vhäldemarrek Straight to Hell eramango du, eta Etorkizun Beltzak Ekaitzen osteko sua izenekoa.\nVhäldemar 90.hamarkadan jaio zen Pedro J. Monge eta Carlos Escudero gitarra-joleak elkartu zirenean. Fight to the End izan zen beren lehen lana, 2002an atera zutena. Orain seigarren diskoaren kantak aurkeztuko dituzte.\nEtorkizun Beltzak taldeak abeslari berria dauka, Imanol Orozko, eta berarekin Julen Unamuno (gitarra), Mikel Unamuno (gitarra), Jon Lamborena (baxua) eta Gorka Mena (bateria) aritzen dira. Banda Gernikan elkartu zen 2008an. Bi maketa argitaratu ondoren, Elkar Estudioa Sesioak egitasmoan parte hartu zuen. Eta 2015ean Esnatu Gara? estreinako diskoa kaleratu zuen. Boskoteak euskarazko heavy metala jorratzen du, eta Europako talde klasikoak (Judas Priest, Iron Maiden, …) eta Euskal Herriko hainbat (Su Ta Gar, Asgarth, …) dituzte erreferente.\nAzken lan hori iazko abendu hasieran grabatu zuten Chromaticity Studios aretoan Pedro J. Monge (Vhäldemar) teknikariarekin.


Estrategia terapeutiko berriak agertu dira, bizkorgailu elektrikoak, besteak beste, eta horrek aukera emango du migraina eta antzeko buruko min kronikoak tratatzeko\nBuruko mina unibertsala da. Denok eduki dugu noizbait, eta berez joan ez bazaigu, analgesiko bat hartuta kendu izan dugu. Buruko min arinenak dira horiek. Baina badira min jasanezina eragiten duten buruko minak ere, denbora luzean irauten dutenak, eta horientzat, alferrik dira analgesikoak, mina behin eta berriz ager baitaiteke botika hartuta ere; zenbaitetan, kroniko ere bihur daitezke. Buruko mina maiz izaten badugu, jasanezina egiten bazaigu eta eguneroko lanak egiteko gauza ez garela uzten bagaitu eta bizi-kalitatea murrizten badigu, medikutara joan beharko dugu, hark esan dezan zer buruko min mota daukagun. Guztiak ez baitira berdinak: 300 mota baino gehiago aurkitu dituzte, eta bakoitzak dauka bere tratamendua. Mota guztietakoen artetik, primarioak eta sekundarioak nabarmentzen dira. Primarioak, berez, gaixotasun dira (migraina, esaterako), eta ez dira sortzen nerbio sistemako lesioen ondorioz. Sekundarioak, aldiz, garunari eragiten dioten gaixotasunen ondorio dira (tumoreak, meningitisa edo hemorragiak), eta buruko mina sintoma bat baino ez da, gaixotasun larriago baten sintoma. Nafarroako Unibertsitate Klinikoaren Buruko minen Unitateak emandako datuen arabera, buruko min guztien % 1-2 dira sekundarioak (Pablo Irimiak zuzentzen du sail hori).\nMigrainari ‘buruko min’ esaten dio jendeak, beste gabe, eta ezaugarri hauxe izaten du: oinaze jasanezina eragiten du zenbait orduz, buruaren erdialdean nagusiki. Oinazea taupaka ari balitz bezala sentitzen da, pultsazio moduan, eta goragalea sortzen du zenbaitetan -goitika egiteraino-, eta argiarekiko eta zaratarekiko hipersentikortasuna ere bai; ariketa fisikoa eginda, okerrera egiten du, eta ohean etzatera behartzen du pertsona. Migrainen barnean, auraduna eta aurarik gabea bereizten dira (% 20 dira lehenak eta % 80 bigarrenak). Auradunen sintomarik ohikoenak ikusmenaren arlokoak izaten dira: lanbrotuta ikustea edo argi eta lerro distiratsuak ikustea. Migraina, batik bat, nerabezaroan agertu ohi da, eta 25 urtetik 55 urterako adin tartean jotzen du goia.\nMigrainari aurre hartzeko botikarik ez da falta, eta berriak ere agertzen dira noiznahi. Krisi akutuetarako, triptanoen antzeko botikekin ari dira probak egiten; botika horiek, hala ere, triptanoek ez bezala, ez dute baso-uzkurdurarik eragiten, eta miokardio infartua izan dutenekin ere erabiltzeko modukoak dira. Bestelako sendagaiak ere probatzen hasiak dira, eta honako hau izango da berritzaileena: garondo-hezurreko nerbio estimulazioa. Buruaren atzealdean elektrodo batzuk jartzen dira, eta pausomarkagailu moduko bati konektatzen zaizkio. Oso prozedura erraza da, eta arriskurik gabea. Elektrodoek korronte elektrikoa igortzen diote azal azpiko nerbio bati, garondo-hezurrean, eta estimulu horrekin arindu nahi izaten dute oinazea.\nOhiko tratamenduak balio ez duenean erabiltzen dute sistema hori, eta emaitzak, oro har, oso onak izan dira, nahiz eta migrainarekin oraindik ez den proba askorik egin.\nBeste sistema batzuk ere ari dira probatzen, eta horietako bat da Estimulazio Magnetiko Transkraneala (EMT). Sistema honek tresna magnetiko bat erabiltzen du buruaren atzealdean presio egiteko. Korronte elektriko bortitza askatzen du tresna horrek, eta eremu magnetiko indartsua sortzen du, ia milisegundo batekoa. Migrainaren aura fasean sartzen da deskarga elektrikoa, eta garunaren jarduera elektrikoa aldatzen du; horri esker, aurak krisia sortu aurretik geldiarazten dute. Sistema hau, hain zuzen, aura batekin edo ikusmen nahasmendu batekin hasten diren migrainentzat erabili izan dute.\nOhioko Unibertsitateak (Ameriketako Estatu Batuak) egin duen ikerketa batek erakutsi du EMT sistema eraginkorra dela goragaleak tratatzeko, eta zaratarekiko eta argiarekiko hipersentikortasuna tratatzeko ere bai. Ikerketa honetan parte hartu duten gaixoen % 69k adierazi zuten ez zeukatela minik, edo min arina zutela, tratamendu eman eta bi ordutara; plazebo taldekoen artean, berriz, % 48k eman zuten erantzun hori. Gaixo gehienek ez zuten sentikortasunik azaldu soinuarekiko, eta erdiek ez zuten arazorik eduki argiarekin. Eta goragalea, berriz, gutxitu egin zitzaien EMT bidez tratatu zituztenen % 88ri (plazebo taldean, berriz, % 56ri). Emaitza horiek ikusita, migrainari aurre egiteko ere balio izan dezakete estrategia berri horiek.\nEgungo tratamenduaren oinarriak\nMigrainak tratatzeko, lehen-lehenik, desagerrarazi egin behar dira oinazea agerrarazten duten arrazoiak; estresa izan daiteke horietako bat, zenbait elikagai, edari batzuk (alkohola eta kafea, adibidez) eta botika jakinak ere bai. Horrek ez du esan nahi, hala ere, migraina daukaten guztiek dieta bat egin behar dutela eta hainbat elikagai jateari uko egin behar diotela; pertsona bakoitzak jakin behar du justu zerk egiten dion kalte, eta horixe baztertu. Hori egin ahal izatea, ordea, ez da erraza, migraina ez baita agertzen elikagai bat jan eta berehala. Gainera, janariarekin batera, beste faktore batzuek ere izan dezakete eragina aldi berean, eta, agian, janariak ez baina faktore horiek eragingo dute krisia.\nKrisia agertu denean, botikak hartzera jotzen dugu oinazea sentitu bezain pronto (bakoitzak berari dagozkionak hartzen ditu). Hanturen kontrakoak edo parazetamola erabil daitezke, nahiz eta, gehienbat, triptanoak erabiltzen diren. Batzuk ahotik hartzeko izaten dira (sumatriptana, zolmitriptana, rizatriptana, naratriptana, almotriptana, frovatriptana eta eletriptana), beste batzuk azalpeko injekzio bidezkoak (sumatriptana; goitika egiten dutenek hartzen dute), eta, azkenik, badira arnastekoak ere (sumatriptana edo zolmitriptana).\n300 burukomin mota daude, gutxienez, eta tratamendu\nMigraina krisi moderatu edo larriek ez badigute uzten ohiko zereginei erantzuten, triptanoetako batzuekin tratatu behar dira oinazea hasten denetik beretik. Merkatuan bada ahotik hartzen den triptano mota bat, liotab izenekoa, eta ahoan sartze hutsarekin disolbatzen da, ura edan beharrik gabe. Oso egokia gertatzen da oinazea bat-batean agertzen denean, baina ez da neurrigabe hartzekoa. Triptanoek baso-uzkurdura eragiten dute, eta ezin zaie eman miokardio infartu bat eduki dutenei, ezta arteria tentsio altu eta gaizki kontrolatua dutenei ere, eta haurdun dauden emakumeei ere ez.\nMigraina erasoak maiz izaten direnean (hilean hirutan baino gehiagotan), luze irauten dutenean edo botikekin deus lortzen ez denean, prebentzio-tratamendura jotzen da. Ez du balio sendatzeko, baina gutxitu egiten du buruko minaren maiztasuna, indarra eta iraupena, eta minaren aurka ere erantzun hobea lortzen da. Egunero hartzeko tratamendua da, urtean hiru eta sei hilabete artean, eta aste batzuen buruan sumatzen dira lehen eraginak. Botika horiekin zera lortu nahi izaten da, migraina-eragileak nerbio sistema zentralean izaten duen jarduera gutxitzea, nahiz eta bakoitzak bere jardunbide berezia edukitzen duen.\nPrebentzio-tratamendua emateko erabiltzen diren botiken artean, hipertentsioaren aurkakoak daude (beta-blokeatzaileak edo kaltzioantagonistak, adibidez), eta horiek ematen zaizkie migrainak dituzten hipertentsoei. Depresioaren aurkakoak ere erabiltzen dira (triziklikoak, serotonina berriz ez hartzeko inhibitzaile selektiboak), eta migraina eta depresioa duten gaixoei ematen zaizkie, lo egin ezinik dabiltzanei. Epilepsiaren aurkakoak izaten dira beste batzuk (sodio balproatoa, gabapentina eta topiramatoa), eta horiek erabiltzen dituzte migraina eta epilepsia dauzkaten gaixoekin. Prebentzio-botiken artean, beste hauek ere badaude: magnesioa, B2 bitamina dosi handiak, Q10 koentzima edo toxina botulinikoaren injekzioa.\nAzken urteetan, hainbat saialdi kliniko egin dituzte toxina horrekin migraina kronikoak tratatzeko, eta emaitza ona eman du kasuen % 70etan (halaxe jakinarazi du Neurologiako Espainiako Elkarteko Buruko minen Ikerketa Taldeak). Hamabost egunetan edo hilabetean buruko minik joan ez zaien gaixoei, beste prebentzio-tratamenduek eraginik ez badute, botoxa infiltratzen diete garezur barneko perimetroan. Espainian, hala ere, ez dute onartzen teknika hori erabiltzea, eta oso kasu berezietan soilik egin daiteke, gaixo bakanekin eta medikuaren ardurapean betiere.\nTratamendua eman aurretik, diagnostikoa da funtsezkoa\nBuruko min eta migraina mota bakoitzari zein tratamendu jarri behar zaion erabakitzeko, diagnostiko zehatza egin behar da aurrez; kontuan hartu behar da pertsona batek buruko min mota bat baino gehiago eduki ditzakeela, eta bakoitzarentzat botika jakin bat erabili beharko duela. Gaixoak medikuari jakinarazi behar dio zein sintoma dituen, eta hura saiatuko da zehazten non sortzen zaion mina, zenbat irauten duen, zein sintoma dauzkan atxikita, zenbateko ezintasuna sortzen dion ohiko zereginei erantzuteko, mina abiarazten duen eragilerik baden eta oinazea nola arindu litekeen. Gainera, azterketa neurologiko osatua egin behar da, tenperatura hartu eta arteria tentsioa neurtu. Azterketa neurologikoak emaitza normala ematen duenean, ez da beharrik izaten azterketa gehiago egiteko, buruko min gehienak primarioak izaten baitira halakoetan (ez daude lotuta nerbio sistemako lesioei). Zenbaitetan, ordea, beharrezkoa izan liteke analisi gehiago egitea, edo garunaren irudiak ikusteko probak egitea, ordenagailu bidezko tomografia (TAC), adibidez, edo erresonantzia magnetikoa, batik bat “larritzeko” sintomak dituzten gaixoei.\nBuruko minen Nazioarteko Sailkapena izeneko dokumentuak zehatz-mehatz azaltzen ditu zein ezaugarri dituen buruko min bakoitzak (arlo horretako aditurik aipagarrienek landu dute txosten hori). Tresna hori erabiltzen dute mediku guztiek buruko min bakoitza sailkatu eta haren diagnostikoa egiteko.\nMigraina duenarentzako aholkuak\nMedikutara joan behar da buruko mina sarri badugu, bortitza bada eta ezinduta uzten bagaitu.\nMigraina krisia zerk abiarazi duen identifikatu behar dugu.\nKrisiaren aurkako prebentzio-tratamenduari jarraitu behar diogu, eta ez dugu hartu behar botikarik geure kabuz.\nBotiken eragina gutxitzen bada eta oinazea maizago agertzen bada, medikutara joan behar dugu. Botika gehiegi eta neurririk gabe hartuz gero, buruko min kronikoa sortzeko arriskua izaten da, egunerokoa.\nBuruko minaren aurkako tratamendua, edozein botikarekin dela ere, ahalik eta lasterren hastea komeni da, oinazea agertzen ari denean eta arin samarra delarik.\nBotika hartzeko, ez dugu zain egon behar buruko minak goia jo arte.\nIturria: Nafarroako Unibertsitate Klinikoaren Buruko minen Unitatea


BenortH2 - Hidrogeno Berdeko Espainiako lehen instalazioa\nHondakin gabeko energia\nInbertitzaileak eta Bazkideak\nHIDROGENO BERDEKO ESPAINIAKO LEHEN INSTALAZIOA DA BenortH2\nBenortH2 -ren Bizkaiko Hidrogeno Berdeko instalazioa aitzindaria da lehendik dauden energia-instalazioak berrerabili eta doitzen.\nAmorebietako ziklo konbinatuko zentralaren azpiegiturez gain, Nortegas-ek gasa banatzeko lehendik daukan sarea erabiliko du.\nOndorioz, Hidrogenoa sortzeko kostua nabari merkatuko da, bai eta hura merkaturatzekoa ere. Gainera, denborarekin, are gehiago optimizatu ahalko da instalazioa, balio oso lehiakorretara iritsi arte.\nEzagutu Amorebietan Hidrogeno Berdea ekoitzi eta banatzeko erabiliko diren sistemak, zeinak erabat integratuko baitira une honetako azpiegituran.\nBenortH2-REN HIDROGENO BERDEKO INSTALAZIOAREN ABANTAILA LEHIAKOR GEHIAGO\nLehendik dagoen gas-sarearen bidez Hidrogeno Berdea banatzea, eta Europarako sarbide bizkorra errepide nahiz itsaso bidez, hidrogenoa errepide-sarearen eta Bilboko portuaren bidez esportatzeko.\nInstalazioa erabat digitalizatuta dago, aplikazio praktikoaren aurretik hura kontrolatu, kudeatu, teorikoki hobetu eta aldatu ahal izateko. Gainera, denbora errekorrean eskalatu eta erreplikatu ahalko da.\nBenortH2-REN HIDROGENO BERDEAREN APLIKAZIOAK\nBenortH2-n sortutako Hidrogeno Berdea garraio publiko nahiz pribaturako erregai gisa erabili ahalko da, bai eta industriarako eta etxebizitzetarako ere, gas naturalaren hornidura-sarean hura txertatuta.\nGainera, enpresa eta etxebizitzetarako energia garbia sortzen lagunduko du, Hidrogeno Berdearen zati bat ziklo konbinatuko zentralean erabiliko baita, bai eta gas sintetikoa sortzeko lehengai gisa ere (gas sintetikoak ohiko gasaren ezaugarri berak ditu, baina hura erabilita % 100 murrizten dira CO2-aren isuri garbiak).\nNOLA APLIKATUKO DA BenortH2-N SORTUTAKO HIDROGENO BERDEA?\nNortegas-en gas naturaleko sareko txertaketa, industrian nahiz etxebizitzetan erabiltzeko.\nAmorebietako CCGT instalazioko txertaketa, elektrizitatea sortzean CO2 isuriak murrizteko.\nGas sintetikoa sortzea, CO2 metano bihurtuz, hura CCGT instalazioan txertatzeko.\nErregai-pila baten bidez elektrizitate garbia sortzea.\nErrepide eta itsasontzi bidez banatzeko biltegiratzea, industrian eta garraioan erabili ahal izateko.\nHidrogenotegi bat sortzea, ibilgailu-flota publiko nahiz pribatuak hidrogenoz hornitzeko.\nBenortH2-REN HIDROGENO BERDEKO INSTALAZIOAREN BILAKAERA 2022TIK 2030ERA\nHidrogeno Berdearen ekoizpena handitzeko eta enpresa nahiz etxebizitza gehiagotara banatzeko, gaitasuna handitu egingo dela aurreikusten da.\nAzpiegitura garatzeko inbertsioa\nInbertsioen zati handiena finantza-inbertitzaile instituzionalek egina da, zeinak BenortH2-ren instalazioko enpresa baten bidez baitaude bideratuta: White Summit Capital.\nElektrolizagailu bakarrak, eta elkarri konektatuta dauden eta 1.000 kg hidrogeno biltegiratzeko gaitasuna duten presio handiko zilindroek (300 bar) sortutako potentzia.\nGehieneko errendimenduan sortutako potentzia\nBenortH2 -ren instalazioak 200 MW-ko gaitasuna izango du gehienez; hala, geroz eta erabiltzaile gehiagok gozatu ahalko dute Hidrogeno Berdearen abantailez.\nBatez ere, CCGT instalazioaren, hidrogenotegiaren eta sareko txertaketaren artean banatuko da ekoizpena.\nHidrogeno Berdearen ekoizpena\nHidrogeno Berdearen eskaria igo ahala, proiektua handitu ahalko da.\nFase honetarako ezarri den ekoizpenarekin, urtean isuritako negutegi-efektuko gasak 12.000 t murriztuko direla kalkulatzen da, ingurumena hobetzen lagunduz.\nCO2 isurien murrizketa.\nInstalazioak Hidrogeno Berdea sortzeko duen gaitasuna handitu ahala, CO2 isurien tona kopuru handiagoa murriztu ahalko da.\nBenortH2 REN KONPROMISOA


Marka komertzialak eta Patenteen Erregistroa Txinan - Shenzhen Fumax Technology Co., Ltd.\nZure marka baliotsua eta produktuaren copyrighta gehiago babesteko, Fumax enpresa taldeak prozesu garrantzitsu hau lagun zaitzake:\n1. Erregistratu zure marka Txinan.\n2. Aplikatu txinatar patentea zure izenarekin.\nFumax taldeak etengabe kontrolatu dezake zure markak edo patenteak beste edozein alderdik gatazka lortu duten. Txostena erregularki emango dizu.\nNola egin Txinako marka erregistratzea?\nErraza da eta ez da erraza. Marka komertziala ekoizle baten ondasunak edo zerbitzuak identifikatzeko helburu zehatz eta nagusia lortzeko balio duen zeinua da, kontsumitzaileei ekoizle baten ondasunak edo zerbitzuak beste baten zerbitzuak bereiztea ahalbidetuz.\nDenek dakite globalizazioa oso lotuta dagoela arlo desberdinetan, komunikaziorako, mundu osora bidaiatzeko eta negozioak garatzeko. Internet bidez denbora laburrean azaltzen gara, gure produktu edo zerbitzuek egiten duten moduan. Zure marka edo marka irudia babestea oso garrantzitsua da, ez bakarrik tokiko merkatuan, baita mundu osoan ere. Txinak oso garrantzi handia du mundu osoko ekonomian bere merkatu izugarriarekin. Horregatik, Txinan marka komertziala erregistratu behar duzu oraintxe bertan.\nTxina aurkeztu den lehen herrialdea da. Esan nahi du marka erregistratzen duen pertsonak lehenik, produktu guztiak Txinara banatu eta saltzeko eskubide guztiak lortuko dituela.\nNola eskatu patentea Txinan?\nEgoitza iraunkorra edo egoitza soziala Txinan duten atzerritarrei, atzerriko enpresei eta beste atzerriko erakundeei dagokienez, Txinako hiritarren tratamendu bera izan dezakete patenteak eskatzeko eta patenteak babesteko orduan.\nAtzerritarrei, atzerriko enpresei eta Txinan ohiko egoitza edo egoitza sozialik ez duten beste atzerriko erakundeei dagokienez, patenteak ere eska ditzakete, baina honako 3 baldintzetako bat bete beharko dute:\n1. Eskatzailea den herrialdearen eta Txinaren arteko hitzarmena.\n2. Bi herrialdeak osatzen duten nazioarteko ituna.\n3. Txina eta eskatzailea zein den herrialdea elkarrekikotasun printzipioaren arabera daude.\n1. Eskatzaileak eskabidea eta eskatutako agiriak eskuz edo Internet bidez entregatzen ditu eta tasak ordaintzen ditu.\n2. CNIPAk eskaera jaso eta aurretiazko azterketa egiten du (asmakizunetarako eskaerek azterketa funtsezkoa behar dute).


Rogues - Wikipedia, entziklopedia askea.\n43° 53′ 18″ N, 3° 34′ 19″ E / 43.8883°N,3.5719°E / 43.8883; 3.5719Koordenatuak: 43° 53′ 18″ N, 3° 34′ 19″ E / 43.8883°N,3.5719°E / 43.8883; 3.5719\nBlandas, Montdardier, Gorniès, Saint-Jean-de-Buèges eta Saint-Maurice-Navacelles\nRogues (frantsesez eta ofizialki: Rogues) Okzitaniako udalerri bat da. Administratiboki Frantziako Gard departamenduan dago, Okzitania eskualdean. 2013an 104 biztanle zituen.\n2007an Rogues udalerrian erroldatutako biztanleak 106 ziren. Familiak 44 ziren, horien artean 16 pertsona bakarrekoak ziren (8 bakarrik bizi ziren gizonak eta 8 bakarrik bizi ziren emakumeak), 16 seme-alabarik gabeko familiak ziren eta 12 seme-alabak dituzten bikoteak ziren.\n2007an 105 etxebizitza zeuden, 45 familiaren etxebizitza nagusia ziren eta 60 bigarren erresidentzia ziren. 103 etxeak ziren eta 2 apartamentuak ziren. 45 etxebizitza nagusietatik 31 bere jabearen bizilekua ziren, 12 alokairuan okupaturik zeuden eta 2 doan lagata zeuden; 2 etxek gela bat zuten, 5 etxek bi zituzten, 5 etxek hiru zituzten, 16 etxek lau zituzten eta 17 etxek bost zituzten. 28 etxek euren parking plaza propioa zuten azpian. 28 etxetan ibilgailu bat zegoen eta 14 etxetan bat baino gehiago zituzten.\nRogues udalerriko biztanleria-piramidea 2009an .\n2007an lan egiteko adina zuten pertsonak 61 ziren, horien artean 44 aktiboak ziren eta 17 inaktiboak ziren. 44 pertsona aktiboetatik 38 lanean zeuden (20 gizon eta 18 emakume) eta 6 langabezian zeuden (4 gizon eta 2 emakume). 17 pertsona inaktiboetatik 8 erretiraturik zeuden, 2 ikasten zeuden eta 7 "bestelako inaktibo" gisa sailkaturik zeuden.\n2007an zeuden 7 komertzioetatik, 1 erauzte enpresa zen, 3 eraikuntza enpresak ziren, 2 ostalaritza eta jatetxe enpresak ziren eta 1 administrazio publikoko enpresa zen.\n2000. urtean Rogues udalerrian 5 nekazaritza-ustiategi zeuden.\nGorniès (4,2 km)\nMontdardier (4,5 km)\nBlandas (5,4 km)\nSaint-Maurice-Navacelles (6,4 km)\nSaint-Jean-de-Buèges (7,6 km)\nBNF: 152548592 (data)


"Nicolas Guerendiain" Irungo Errepublikarrak - Memoria Historikoari buruz Jardunaldi\nJardunaldi errepublikarrak Irungo memoria historikoari buruz\nJardunaldi errepublikarrak Irungo memoria historikoari buruz. (20 eta 21/07/06)\nPaco Etxeberria ri elkarrizketa DVn\nHilak 12, Jon Hernandezek hitzaldia eman du "Irun, Errepublika eta gerra" gaiaren inguruan, Lakaxita gaztetxean. Informazio gehiago\n2006ko uztailaren 18an prentsaurreko bat eman da, Irunen memoria historikoari buruzko Jardunaldi Errepublikarrak aurkezteko.\nHilak 20, “La columna de los 8000" dokumentalaren proiekzioa.\nHilak 21, "Irunen errepresaliatutakoei buruzko ikerketa" izeneko hitzaldia eman du Paco Etxeberriak, EHUko irakaslea eta Aranzadi Zientzia Elkarteko mediku forentsea, Irungo gerra zibilarekin zerikusia daukaten gai ikertu eta ikertu gabekoei buruz: Pikoketa, Galdames eta besteak.\nPrentsaurreko horretan ondorengo testua irakurri da:\nNicolas Guerendiain Elkarte Errepublikar Irundarrak hurrengo egunetarako, osteguna 20 eta ostirala 21, arratseko 19:30etan, Amaia Kultur Zentroan, Memoria Historikoa Irunen Berreskuratzeari buruz gogoeta egin eta eztabaidatzeko jardunaldiak antolatu ditu.\nLEHENA.- Lehenengo jardunaldian, osteguna 20an, “ZORTZI MILEN ZUTABEA” izeneko dokumentala proiektatu eta ondoren elkarrizketa egongo da.\nDokumental honetan, 1936ko abuztuan jazotako gertaera batzuk kontatzen dira, egungo historia liburuetan esaten ez direnak. Duela gutxi eginiko ikerketa lana da, eta askorentzat ezezagunak diren gertaerei buruzkoa.\nTropa frankistak, zutabetan jarrita, Badajoz hartzera zihoazenean, hilko zituzten beldur, herri desberdinetako biztanleria zibileko sektore asko eta asko taldetan osatzen joan zen ihes egiteko. Haien helburua, zonalde errepublikar batera heltzea zen, babesa lortzeko, eta zortzi mila pertsonako ilara bat osatzera iritsi ziren. Harrapatu egin zituzten eta askok bizia, askatasuna galdu zuten eta beste askok beren familia, betiko.\nGertakari historikoa da, nazionala deitzen zen bandoak pertsona babesgabeen aurka burututako ekintza krudelak agerian jartzen dituena.\nBIGARRENA.- Bigarren jardunaldian, ostirala 21ean, “IRUNEN ERREPRESALIATUTAKOEI BURUZKO IKERKETA” izeneko hitzaldia emango du Paco Etxeberriak, EHU eta Aranzadi Zientzia Elkarteko mediku forentsea, hobi komunen gaian aditua, eta Irunen gertatutako kasuei buruz hitz egingo du.\nHorien artean Pikoketakoa; hamahiru miliziano, 17 eta 25 urte bitartekoak, 1936ko abuztuan fusilatu zituzten eta hauen gorpuzkinak 1978ko abuztuan atera zituzten hobitik beren familiartekoen bitartez.\nHELBURUAK.- Jardunaldi hauen bitartez, Nicolas Guerendiain Errepublikar elkarteak, gerra zibilaren inguruan jazotako gertaerak ezagutzera eman eta gogoeta egitera bultzatzea du helburu.\nBadira oraindik pertsonak gaiari buruz hitz egin eta kontatu nahi ez dutenak, baina benetan gertatu zena jakin eta ezagutu beharra daukagu, batez ere terrorearen bitartez ezarritako hainbeste urtetako isiltasunaren ondorioz. Gure gazteek eta ondorengo belaunaldiek gertaeren berri eduki beharra daukate, errepika ez daitezen.\nAdierazpen batzuei erantzun nahi diegu, izan ere, erantzukizunak ezkutatu nahian, gure aiton-amonak gerra saihestezin batean sartu zirela, eta bi bandoek erantzukizun bera eduki zutela eta gehiegikeria eta abusu berak egin zituztela sinistarazi nahi baitute.\nGerra zibilak bere jatorria eta arrazoia eduki zuen, 1936ko uztaileko egunetan, estatu kolpe faxista batean, militarren zitalkeriaren ondorioz herriak demokratikoki adierazitako borondatearen aurka egin baitzuten, hauteskundeak galdu zituen eskuinaren laguntzarekin eta Alemania eta Italia faxisten potentzia militarren nazioarteko laguntzarekin. Faltsua da gerra saihestezina izan zela, eta gezurra da bi bandoek erantzukizun bera izan zutela.\nEz da egia ere, bi bandoek gehiegikeria berak egin zituztela. Izan ere, errepublikarren bandoak eginiko gehiegikeriak gobernu ahul batekin egin zituen, zeinaren defentsak herriko miliziekin antolatuta zeuden; nazionalen bandoak, aldiz, hasieratik burutu zuen sarraskia, boterearen mailarik gorenean zuzendu eta planifikatutako sarraskia, baita gerra amaitu ondoren ere.\nHelburua ez da zauriak irekitzea, gertakariak ikertu, ezagutu eta zabaltzea baizik, hilketa politika baten eta ondorengo isiltasunaren biktima izan ziren haien guztien duintasuna berreskuratzen lagun dezaketelako.\nIrun, 2006ko uztailak 18


Kolonbia, Kolonbia: lehen inpresioak (eta 3) - blogoetak\nAzkenik, agindu bezala, hona hemen Kolonbiako egoera interesgarriari buruzko hirugarren blogoeta.\nMahai ingurua, Teatro Explora-n. Medellin.\nMedellinen eman duen azken egunean, Liburuaren eta Kulturaren Jaiaren egitarauaren barruan egin duten mahai inguru interesgarri batean egon da B (bidaiaria, gogoratu!). Hasieran ezin zuen sinetsi, adierazi diotenean zein zen mahai ingurura sartzeko ilara; bi mahai inguru zeuden batera programatuta, bake prozesuaren ondorengo Kolonbiaz biak, eta bietan sartzeko ilarak luzeak ziren oso. Baina B gehien harritu –eta poztu– duena izan da bi ilarak jende gaztez mukuru zeudela ikustea.\nKalean, bakearen alde. Popayán.\nReparar y perdonar, verbos difíciles pero necesarios. Horixe gaia, Adriana Mejía, eskarmentu handiko kazetari sarituaren eskutik, Adriana Valderramak, Medellineko Memoriaren Etxearen zuzendariak (zientzia politikoetan eta justizia trantsizionalean aditua, psikologoa, Ulsterreko Unibertsitatean masterra egindakoa…) eta María Emma Wills-ek, Zientzia Politikoetan doktoreak (Kolonbiako gatazkan eta giza eskubideetan aditua, eta Habanako Mahaiak izendatutako Gatazkaren Batzorde Historikoan parte hartu duen emakume bakarra) ordubete luzeko solasaldian jorratu dutena, leporaino betetako antzokian.\nLehendabizi barkamenari buruz aritu dira. Emma Wills doktoreak oso argi utzi nahi izan du, hasiera-hasieratik, barkamenaz hitz egiten denean, ongi bereizi behar direla bi gauza:\nBatetik, barkatzea, edo barkamena ematea, biktimari dagokio, eta hori norberaren baitako zerbait da, arlo pertsonalekoa erabat; beraz, ezin zaio inori eskatu barka dezan, eta ezin da inor presionatu orain (edo beste edozein mementotan) barka dezan.\nBestetik, barkamena eskatzea, biktimarioari dagokio, eta hori gizartearen eskakizun bat da, gizarteak nozitu baitu biktimarioak bere ekintzaren bidez eragindako kaltea.\nMahai inguruan zehar gai asko ukitu dira, batzuk gainetik eta beste batuzk sakonago. Hona hemen Bk bere oharretan jasotakoak:\nKolonbiako gatazka (azken 50 urte honetaz ari dira beti) gizartean dagoen egiturazko injustizia batetik eratorri da. Gerrilla, landa eremuko gerrilla izan da, batik bat. Hiritarrek telebistatik jarraitu dute gerra, eta ohitu egin dira, gainera; ordea, landaguneak, nekazariak, larrutik ordaindu du.\nBake Akordio hau aukera historiko berri bat da, gizartearen aldetik erantzun heldua eskatzen duena. Bakea ez da, noski, Cartagenan sinatu eta plebiszituan baiezkoa lortu eta biharamunean gauzatuko, urteak beharko dira bertan landutako arlo guztiak behar bezala garatu ahal izateko.\nBiktimario asko biktima ere badira. Edo biktimario asko lehenago biktima izan dira, eta maiz horrexek azaltzen du zergatik biktima izandako bat biktimario bihurtzen den.\nBiktimek eta biktimarioek elkar ezagutu behar dute, elkarrekin hitz egin behar dute, elkar onartuz eta errespetatuz. Herenegun bertan hemengo telebista batean Uruguaiko presidente ohi José Mújicak esan zuen bezala (eta hau ez da mahai inguruan entzundako zerbait, jakina), kontua ez da eskutik heldu eta musuka hastea: nork bere espaloitik jarraituko du gero ere! Bidenabar, Mújica bikain egon zen elkarrizketa osoan.\nZerbaitetan amore eman behar da, elkarrekin bizi ahal izateko. Demokrazia transakzioan oinarritzen da beti.\nGertatu direnak ez direla errepikatuko bermatu behar da, eta horretarako baldintzak sortu behar dira.\nErrelato/egia desberdinak daude, baina errelatoa bestearekin eraikitzen saiatu behar da, ez gureekin bakarrik. Memoria eraikitzeak plurala izan behar du, barne-hartzailea (incluyente), ahalik eta pluralen eta barne-hartzaileena.\nMemoria ariketek arrisku bat ere badute, zenbait politikariren esku geratzen baldin bada gero memoria horren manipulazioa, eta kontuz ibili beharra dago; Ruanda eta Balkanetako kasuak aipatu zituzten.\nAkordioetan bermatzen da justizia trantsizional bat erabiliko dela, justizia erreparatzailea eta ez primitibo edo zigortzailea: hau da, kartzelarik gabe, beste modu batzuk baliatuz egindakoa erreparatzeko, ordaintzeko. Egindakoa indultatu edo amnistiatzeko baldintzatzat egia ipintzen da beti. Hau da, biktimarioak egindakoa aitortu behar du, eta egindako kaltea nolabait ordaindu behar du (bistan da kasu askotan ordainketak ez duela galdutakoa berreskuratzea ekarriko). Biktimak eskubide osoa du egia jakiteko eta jasandako kalteagatik nolabaiteko ordaina jasotzeko. Delituen artean, amnistiagarriak dira batzuk, baina beste batzuk ez. Eta, Bk ondo ulertu badu, ez dira amnistiagarriak gizateriaren aurkako krimentzat jotzen direnak (genozidioa, bortxaketak, borrokatik kanpoko exekuzioak…), eta, beraz, kasu hauetan bai, egongo dira kartzela zigorrak.\nFARCekoei eskatzen zaie, besteak beste, armak utzi eta gero politika egin dezatela. Eta onar dezatela beste alderdi politiko batzuk ere badirela Kolonbian, eta beren lurraldeetako populazioak ez duela zertan beraiekin egon gero ere, hau da, onar dezatela jende horrek botoa beste inori emateko duten eskubidea.\nEstatuari eskatzen zaio, besteak beste, Unión Patriótica alderdiarekin gertatu zena berriro inorekin ez gertatzeko neurriak har ditzala, eta kasu horren inguruko inpunitatearekin amaitzeko ahalegin guztiak egin ditzala.\nHasieran esan bezala, gazte andana zegoen antzokian. Galderen txanda iritsi zenean, ordea, gazteek ez zuten hitz egin, salbuespenen bat edo beste kenduta; galderak, jende helduak egin zituen.\nHonaino laburpena. Ondo edo gaizki, Bk jasotako oharretan ez dago besterik, eta ganbarakoak berehala lausotzen zaizkio azken aldian.\nAndreak, zenbat aldiz egin ote du hor egiten ari dena? Haurrak, zenbat aldiz egin behar ote du oraindik? Candelariako Amen ostiraleko “plantoia”. Medellin.\nAurreko blogoetan irakurle batek egindako iruzkinean dioen bezala, geuk ere badugu zer ikasi, pentsatu, hausnartu… blogoetatu, nahi baduzue, honetaz guztiaz. Ba hori, sarrera honetan ere iruzkinen aukera zabalik dago, zerbait komentatu nahi izanez gero. Doan da; lehen aldian posta helbidea eskatzen da, besterik ez. Animo, beraz!\nAzken oharra: Gai asko geratu dira, jakina, aipatu ere gabe hiru blogoeta hauetan. Ikusi besterik ez dago, esaterako, zein diren Bake Akordioaren 6 atal nagusiak: 1) Nekazaritzaren erreforma integrala; 2) Parte hartze demokratikoa; 3) Gatazkaren amaiera; 4) Legez kanpoko koka sailen arazoari irtenbidea ematea; 5) Biktimak eta justizia trantsizionaleko sistema; eta 6) Inplementazioa, egiaztatzea eta berrestea (plebiszitua).\nBestalde, ez da ahaztu behar akordio hau Gobernuaren eta FARCen artekoa dela, eta badirela oraindik Kolonbian beste talde armatu batzuk, txikiagoak: hor dago ELN, adibidez, eta harekiko negoziazioak geldirik bide daude oraingoz. Ikusi beharko da egoera berrian gauzek zer norabide hartzen duten.\nAzkenik, egun hauetan kezka handia sortzen ari den gaia da FARCen armagabetzea eta ondorengo trantsizioa (militanteak gizarteratzeko etapa) nola bideratuko diren. Atzo bertan ari zen FARCeko komandante bat telebistan esaten oraintxe ez dagoela baldintzarik akordioa Cartagenan sinatu eta bost egunera armagabetzeari ekiteko (hala egingo dela idatzita dago, antza): amnistia eta indultuei dagokien legea ez dago oraindik garatuta (eginda behar lukeela ere idatzita ei dago), eta hori gabe ez dago armak entregatzen hasterik. Biharamuneko albistegietan adar eta guzti aurkezten ari dira delako komandantea, eta haren iragana aireratzen dabiltza.\nBistan da datozen hilabeteetan ez direla oztopoak faltako, baina pausoak ematen hasi dira behintzat. Eta ez da gutxi.\nZure kontaketa esker\nKolonbiaren egoera urbildu gaituzu\nSaiatu naiz behintzat, baina, izenburuak dioen bezala, inpresio batzuk baino ez dira, egun gutxi batzuetan jasotako inpresioak. Erreferenduma etorri zen gero, eta ez dakit zertan geratu ziren hemen esandako guztiak, neu behintzat guztiz harrituta geratu nintzen emaitzarekin (hasieran ni neu ere ez nintzen oso optimista, baina tira).\nKolonbiaren egoeraz egunero hitz egiten dute geroztik, mundualde honetako albistegietan behintzat. Santosi Nobela eman diote, Habanan jarraitzen dute hizketan, ELNrekiko negoziazioak ere hastear daude… Hizpidea emango du urte batzuetan, hala esango nuke. Ongi bideratuko ahal dute egoera, hori opa diet.


'Babestu maite duzun mendia' ekimeneko azken mendi martxa egingo dute zapatuan - Aramaio - Goiena.eus\n'Babestu maite duzun mendia' ekimeneko azken mendi martxa egingo dute zapatuan\nArantzazu Ezkibel Galdos 2021-10-14 10:31\nArabako Mendiak Aske plataformaren babespean, Aramaioko hainbat elkartek mendi martxa antolatu dute zapaturako. Lau ibilbide irtengo dira: Aramaiotik, Marixekatik, Legutiotik eta Leintz Gatzagatik. 12:00etan egingo dute ekitaldi nagusia, Jarindon\nArabako mendietan egitekoak diren hainbat proiekturen aurka Babestu maite duzun mendia ekimena antolatu du Arabako Mendiak Aske plataformak. Ekimen horren bueltan hainbat mendi martxa egin dituzte; zapatuan, seigarrena eta azkena egingo dute: Jarindora, hain zuzen.\nJarindon eta Arabako beste hainbat lekutan egin nahi duten parke eolikoen proiektuen aurkako martxa izango da. Ekitaldi nagusia 12:00etan izango da, Jarindon. Hara joateko lau ibilbide antolatu dituzte: Aramaiokoa 09:00etan irtengo da, frontoitik; eta 10:30ean Marixekatik irtengo direnekin elkartuko da.\nAramaiotik joan-etorria egiten duenak 21 kilometroko ibilbidea egingo du, eta Marixekatik, ostera, 5,5 kilometrokoa. Beste bi ibilbideak Legutiotik eta Leintz Gatzagatik irtengo dira: Legutiotik 10:00etan irtengo dira eta Leintz Gatzagatik, 09:30ean.


Meatzaldeko berbalagunak: 2009-01\nDatorren ostiralean, Txikiteokide poteoa!\nDatorren ostiralean, urtarrilaren 30ean, Txikiteokide poteoa izango da Trapagaranen, 19:30etan Universal tabernatik hasita.\nDantzatu mihia eta eztarria euskaraz!\nAnima zaitezte eta bertan ikusiko gara!\nOngi etorri! Badator 16.Korrika!\n1.Korrika Oñatitik abiatu zenetik 28 urte igaro dira, ordudanik, euskararen alde antolatzen den ekitaldirik jendetsuena da. Hamaseigarrena 2009ko martxoaren 26an Tuteran hasi eta 11 egunez, gelditu gabe, lasterka zeharkatuko du Euskal Herria. 2.000 kilometro baino gehiago euskararen alde, gau eta egun, zahar eta gazte, gizon eta emakume, hanka luze eta hanka gabe, milaka korrikalari gelditu gabe, apirilaren 5ean Gasteizera heldu arte.\nMuskiz, Abanto, Ortuella eta Trapagarandik, hau da, Meatzaldetik, apirilaren 4an (larunbata) pasatuko da, goizaldeko 2:00ak - 5:00ak aldean. Korrikaren data inguruan herriz herri korrika datorrela azaltzeko beste hainbat ekimen egingo dira: antzerkiak, bertso espektakuluak, zinema edo korrika txikiak. Honi guztiari Korrika kulturala deitzen zaio. Beraz, ADI DEIALDIEI!\nLortuko dugu Meatzalde euskalduna!\nMeatzaldeko Arboleda gazte ekimenaren web ataria sortu dute: arboleda.tk\nArboleda.tk izango da hemendik aurrera Meatzaldeko gazte ekimenaren berri izateko ireki duten web ataria. Hemen, proiektuari buruzko nondik norakoak, azken berriak, eztabaidak, proposamen eta komentarioak... aurkitzeko aukera izango da.\nMartxoaren 28a eta Arboledan. Abanto, Ortuella, Trapagaran eta Arboledako gazteek urtero errepikatuko den ekimena sortu nahi dute. Auzo, mendi eta txokoak ezagutu eta elkarrekin bilgune festa alternatiboa sortu.\nberriro izango dugu aukera honetan aritzeko; gure proposamena ostegun honetarako hauxe da:\nkamisetak apaindu, brotxeak, urkilak...\nnoiz? urtarrilaren 15ean, 18etatik aurrera\nnon? abanto aek euskaltegian\nzenbat? 2euro materiala ordaintzeko\nizena emateko idatzi mezu bat honetara: meatzaldea@aek.org; abanto aek euskaltegian edo abanto-zierbenako euskara zerbitzuan (e-maila: euskara@abanto-zierbena.org edo 94 636 20 00 telefonoan) zure datuak utzi.\noporretan indarrak berritu ostean, aurten ere euskaraz egiteko eta jende berria ezagutzeko aukerak zabalduko ditugu! izan zaitez berbalagun! izena emateko galdetu urbilen daukazun euskaltegian edo zure euskara zerbitzuan!\nberbataldeak jada martxan daude! animatu eta parte hartu!\nMeatzaldeko Arboleda gazte ekimenaren web ataria s...


Eskola Txikien Bloga - Gipuzkoako Eskola Txikiak - Page 43\nIgandea, 30 Abendua 2018\nUrtero bezala, aurten ere, gabon kantak kantatzera joan gara bailara guztietako baserri eta auzoetara. 184 argazkiko bilduma egin digi ateratako Argazkiekin eta argazkiekin LIDEk egindako bideoa ere. Facebooken ere baduzue partekatu eta ikusteko aukera. Jai Zoriontsuak eta urte berri on !!\nLarunbata, 22 Abendua 2018\nAtzo Olentzero Abaltzisketara etorri zen eta berarekin argazki hau atera genuen. Aurretik herritar eta gurasoentzat hamaiketakoa eskaini genuen eta dantzan ere aritu ginen. Ondo pasa oporrak eta Eguberri on!\nGURASO ELKARTEKO GABONETAKO ZOZKETAKO ZENBAKI SARITUAK\nGaur egin dute guraso elkartekoek gabonetako zozketa. Hementxe zenbaki sariotuak. Zorte on!\nJosunek, ludotekako praktikak amaitzeko merendola oparitu digu.\nJosunek, praktikaldia bukatu du. Josunek, aisialdiko hezitzaile tituluko praktikaldia egiten ziharduen praktiketakoak, astearte honetan amaitu ditu praktikak gurean gure umeekin. Lerro motz hauek bere dedikazio eta haurrenganako maitasuna eskertu eta txalotzeko. Ze eta gainera, agurtzeko, hark, gure umeei merendolia prestatu dien!! ...\nUrteko azken urtebetetze festa\nIgandea, 16 Abendua 2018\nAbenduak 14 bete dituen egunean ospatu dugu 2018ko azken urtebetetze festa. Gainera aurki ikasle berriak izango direnek ere egokitzapena egiten hasi dira. ESTEKA honetan argazki bilduma osoa.\nAsteazkena, 12 Abendua 2018


#EmakumeakZientzian bikain! baina #EmakumeFeministakZientzian begirada aldatzeko beharrezkoa. – HarituLab\n2022-02-11Berriaemakumeak, STEAM, zientziaby HarituLab\nOrain dela zenbait urte Tabakalera Zer gertatzen da teknologairekin? topaketan Eulalia Pérez Sedeño CSIC-eko Filosofia Institutuko Ikerlariak eman zuen hitzaldian zenbait datu eskaini zituen emakumeak zientzian duen egoeraren inguruan (hemen berarekin elkarrizketa bat). Benetan aberasgarria izan zen bere agerraldia. Eta publikotik galdera bat sortu zen, emakume gehiago zientzian betikoa paradigmen menpe, betiko azpiegituretan, gauzak aldatuko ote ditu? horri erantzun ziolarik, emakume horiek begirada feminista badute baliteke.\nZentzu berean Mary Beard Cambridgeko Unibertsitateko katedratikoa, bere Emakumeak eta Boterea manifestuan ideia berdina jasotzen du: “Ez da erraza emakumeak gizonezko gisa kodetutako egitura batean sartzea: egitura aldatu behar da.”\nZentzu horretan, behar bada neska eta emakume gehiago zientzian izan daitezen, zientzia zertarako (helburua) eta zelan (botere egiturak) egiten dugun birpentsatzen hasi beharko ginateke?


“Gaztagintzaren sekretuak” azken bisita | Parketxe Sarea\n← Famili giroan, talo tailerrek arrakasta izugarria\tAiako Harriko “Egutegi Naturala” / “Calendario Natural” de Aiako Harria →\n2 erantzun ““Gaztagintzaren sekretuak” azken bisita” sarreran\nMikel Iribar-k dio:\n11:04 pm 18 otsaila, 2016\nLarunbaten gaztagintzaren erakusketan interesaría dauden Orioko familia batzu gara. Ba al dago tokirik Otsailaren 20rako?\n10:16 am 26 otsaila, 2016\nBarkatu aurretik erantzun ez izana. Egia da taldea osatua zegoela.\nHala ere, Ondarre Gaztandegian Gaztagintzaren sekretuak jarduera edozein asteburutan egin daiteke talde minimoa osatu ezkero. Talde minimoa 15 pertsona dira, helduak eta haurrak kontutan izanik.\nInformazio gehiagorako deitu 943802187 edo anduetza@gipuzkoamendizmendi.net zuzendu.


Argitaratu da Osasun Sailaren txostena asteburuko datuekin\nAstelehenetik ostiralera 12:30ak inguruan www.euskadi.eus helbidean argitaratzen den txostenean herriz herriko eta osasun-guneen baitako datuak argitaratzen ditu Osasun Sailak eta gaurkoan ageri denez Zaldibian 3 positibo berri detektatu ziren ostiralean, 1 larunbatean eta 2 igandean. Baieztatzeko dago eta arratsaldean informazioa emango digutela adierazi digute, baheketako datuak zein izan diren. Ez dakite ea Ordiziako eta Zaldibiako datuak bereziterik izango duten. Udaletik bi datu eskatu dizkiegu: baheketan parte hartu duten zaldibitarren kopurua eta horien artean detektatutako kasu positibo kopurua. Informazio hau izatea lortzen badugu, zabalduko dugu ohiko informazio bideetatik.\nGogorarazi nahi dizuegu Zaldibiako Udalarentzat garrantzitsua dela positibo kasurenbat izan bada jakitea. Batetik herrian dugun errealitatea baloratu ahal izateko eta bestetik positibo izan direnen hondakinak behar bezela jaso eta kudeatzeko.Gogoan izan berrogeialdia gorde behar dutenentzako janari eta lehengaiak etxeraino eramateko zerbitzua ere abian dugula. Beraz, positibo eman baduzu deitu udaleko telefonora 943880357.\nEra berean, Alarma Egoera ezarri zuen atzo Espainiar Gobernuak eta orain Eusko Jaurlaritzak zehaztuko du hori nola garatuko den Araba, Bizkaia eta Gipuzkoan. Hori dela eta, datozen orduetan neurri berriak iragarriko dira eta informatuko zaituztegu horren inguruan ere.


Bigarren eraldaketa ekonomikoa iraultza berdearen bidetik etorriko dela esan du Ibarretxek Udalan - Arrasate - Goiena.eus\nBigarren eraldaketa ekonomikoa iraultza berdearen bidetik etorriko dela esan du Ibarretxek Udalan\nMiren Arregi 2009-02-20 14:44\nUdalan izan da gaur goizean EAJko Ibarretxe lehendakarigaia, Joseba Egibarrek eta hainbat alderdikidek lagunduta. Garapen iraunkorraren alorrean dituzten egitasmoak izan ditu lehendakariak hizpide, eta iraultza berdeaz jardun da. Garapen iraunkorra ardatz, energia berriztagarrien aldeko apustua egin du lehendakariak gaur Udalan.\nHauteskunde kanpaina hasi denetik Joan Jose Ibarretxe EAJko lehendakarigaiak Debagoienera egin duen lehen bisita izan da gaurkoa. Udalan izan da, Joseba Egibarrekin eta beste hainbat alderdikiderekin batera.\nEnergia berriztagarrien eta garapen jasangarriaren aldeko konpromisoan oinarritu du Ibarretxek gaurko hitzaldia, eta krisi ekonomikoari aurre egiteko modua ere badela adierazi du.\nIzan ere, Ibarretxek esan du, energia berriztagarrietara zuzendutako ikerketa, garapena eta berrikuntzarako laguntzak %100ean gehituko dituela. Horretarako, 4000 lanpostu berri sortuz, eta haize energiaren ingeniaritzarako nazioarteko eskola eratuz, beste ekintza batzuen artean.\nApustu hori, ingurugiroarekiko konpromisoa eta garapena, hain justu, krisiari aurre egiteko estrategikoki garrantzia handiko aktuazioa dela adierazi du. Eta beste helburu bat ere planteatu dute aurrera begirako asmoetan.\nIraultza berdearen bidetik etorriko da Ibarretxeren hitzetan bigarren eraldaketa ekonomikoa, eta hori herri gisa hartutako konpromisoen bidetik etorriko da.\nUdaldako ekitaldiaren ondoren, Joseba Egibar Arrasateko plazara etorri da eta herritarrekin izan da zuzen zuzenean ekarpenak jasotzen.


Tximeleta mutanteak Fukushiman... eta ziurrenik Garo�an Mugikorra\nTximeleta mutanteak Fukushiman... eta ziurrenik Garo�an 2012-09-09\t0 0 Tweet\nCornelia Hess-Honeggerrek bere webgunean erakusten duen irudia: 'Panorpa communis' xomorroa Suitzako Reuenthal herrian jaso zuen 1988an, Leibstadteko zentral nuklearretik gertu.\nOkinawa unibertsitateko talde batek egin ikerlana Scientific Reports aldizkari berezituak plazaraturik, abuztuan mundu osoko hedabideek eman diote haizea aurkikuntzari. BBC kate britainiarrak titulatu du: 'Severe abnormalities' found in Fukushima butterflies (Anormaltasun larriak idoro dituzte Fukushimako tximeletetan). Epelenei ere oroitarazi die urruneko Japonia hartan jendeek hondamendi nuklearra ezingo dutela ahaztu bizi direno.\n- Fukushimako tximeleten ikerlana Scientific Report aldizkariaren gunean.\n- Ikerlariak ari diren Ryukyus unibertsitatea.\n- Albistea BBCren gunean.\n- Cornelia Hesser-Honegger Chemistry and Biodiversity aldizkarian.\n- Cornelia Hesser-Honeggerren lanak bere gunean.\n- Hesse-Honegger eta beste batzuek plazaratutako "Etorkizunaren ispilua" liburua.\n- Cornelia Fora TVk antolatutako mahainguruan hizketan (bideoa).


BIDARTEKO BIDEGORRIA, EUROPA ZEHARKATZEN DUTEN BIDEEN ARTEAN | Euskal Herria | GARA\nBIDARTEKO BIDEGORRIA, EUROPA ZEHARKATZEN DUTEN BIDEEN ARTEAN\nBidarteko lanak amaituta, Lapurdiko kosta zeharkatzen duen bidegorria amaitzear da. Bizikletaren erabilera bultzatzeko egitasmoak indartzen ari dira, izan ere, erakunde publikoek «garraiobide lasaien» bitartez turismoa sustatzeko aukera ikusten dute.\nH. LARRAÑAGA Updated at:\nErakunde publikoetako ordezkariek turismoa garatzeko Europak eskaintzen dituen diru laguntzez baliatzeko aukera ikusten dute. Modu horretan, bidegorriak eraikitzeko lanak finantzatu eta, aldi berean, bisitarien zein herritarren beharrei erantzuteko aukera dute. Bizikletaren erabilera aisialdira mugatu beharrean garraiobide gisa proposatzen duten Txirrind’Ola bezalako elkarteek, aldiz, arlo honetan ematen diren urratsak txalotzen dituzten arren, «neurri ausartagoak» hartu beharko liratekeela iritzi diote. Esate baterako, «abiadura 30 kilometro ordura murriztea ez da neurri garestia, eta, egin den hirietan, bizikleta erabiltzaileen kopurua aunitz igo da», adierazi zion GARAri Txirrin’Ola elkarteko kide Pascal Ballatorek iaz egindako elkarrizketan.\nLasserrek bidegorrien aferak duen garrantzi estrategikoa azpimarratu zuen: «Zikloturismoa lurraldeko apustu ekonomiko garrantzitsuetako bat da. Bizikletan ibiltzeko bideak garatu eta berauei mugaz gaindiko dimentsio europarra emateak bisitari berrien etorrera ahalbideratzen du».\nBestalde, Euro Velo izeneko mugaz gaindiko proiektua dago. Proiektu horrek Atlantikoari begira diren Europako sei Estatu zeharkatzen ditu (Norvegia, Ingalaterra, Irlanda, Frantzia, Espainia eta Portugal). Lapurdin, Bokale eta Hendaia arteko eremua egitasmo horren baitan kokatzen da. Hain zuzen ere, Bidarteko lanen izaera europarra aldarrikatu zuen Alzuri jaunak:«Ederbidea edo Euro Velo bezalako planek gure lurraldeari ikusgarritasun turistikoa ematen diote eta bizikleta bezalako garraiobide jasangarri bat sustatzen dute. Testuinguru horren baitan dira Bidarteko lanak»\nBizikletaren erabilera sustatzeko egitasmo bat izateko, ordea, prezioak herritarrei begira baino, bisitariei begira ezarriak izan direla dirudi, ezin esan baitaiteke prezioak aski apalak direnik. Hilabete bakar bat 50 euro kostatuko da eta hiru hilabete 130 euro. Garraiobide publikoa erabiltzeko Chronoplus abonamendua dutenek, berriz, hilabete bateko alokairua 40 euro eta hiru hilabetekoa 100 euro ordaindu beharko dituzte. H. L.


ESKOLA KONTSEILUAREN BERRITZE PARTZIALA – Asti Leku Aldizkaria\nASTI LEKUREN FUNTZIONAMENDURAKO OSO ERAKUNDE GARRANTZITSUA DA ESKOLA KONTSEILUA. IZAN ERE, ERAKUNDE HONEN BARNEAN IKASTOLAKO HEZKUNTZA KOMUNITATEAREN AGENTE GUZTIAK BATZEN DIRA: ERREKTORE KONTSEILUKO KIDEAK, GURASOEN ORDEZKARIAK, LANGILEENAK (IRAKASLEENAK ZEIN ADMINISTRAZIO ETA ZERBITZUETAKOENAK) ETA IKASLEENAK. HONEN BURUA IKASTOLAKO ZUZENDARI PEDAGOGIKOA DA.\nBestalde, organo honen funtzionamendua Eusko Jaurlaritzako Hezkuntza Sailak publikatu zuen dekretu baten bidez arauturik dago (10 / 2007 urtarrilaren 30ko dekretua, 2007/02/05ean argitaratua EHAAn) eta eskola edo ikastetxe publiko eta itunpeko guztietan eraturik egon behar du.\nIkasturte honetan, modu ofizialean ere, Eskola Kontseiluko berritze partziala egin behar izan dugu ordezkari-talde bakoitzean:\nErrektore Kontseiluko ordezkari bat hiru kideko; irakasleen bi ordezkari lau kideko, LHko ordezkaria eta Batxilergokoa; ikasleen ordezkari biak aldatu ditugu, aurtengo batxilergoko geletako delegatuen artean; Administrazio eta Zerbitzutako bakarra ere bai; eta gurasoen 4 ordezkarietatik bi ere aldatu behar izan ditugu.\nOrdezkari-talde bakoitzaren barruan modu ezberdinak erabiltzen dira prozesua burutzeko, hautesle eta hautagai kopurua nahiko murriztuak izaten direlako. Gurasoen ordezkarien prozesua, aldiz, apur bat konplexuagoa da kontrako arrazoiarengatik: Asti Lekun ditugun 1688 ikasleen ama, aita edo legezko tutoreak, 2439 hautagai posible eta hautesle izan daitezke. Kasu honetan, beraz, hauteskunde prozesua zaildu egiten da.\nUrriaren 26tik azaroaren 8ra arte guraso guztiek euren kandidatura aurkezteko epea izan zuten, zirkular batean adierazi zen bezala: 7 pertsona aurkeztu ziren, 5 ama eta 2 aita.\nAzaroaren 9an zirkular baten bidez, botoa emateko azalpenak eta boto-paperak gurasoei bidali genizkien.\nHorrela, gurasoen artean 2 ordezkari aukeratzeko azaroaren 15ean eta 16an hauteskundeak izan ziren. Ostean, botoen zenbaketa azaroaren 20an burutu zen, Leire Agirre eta Leire López izan zirelarik aukeratuak.\nEskola Kontseilu Berriko partaideak hauek izango dira:\nErrektore Kontseiluko Oskar García, Josefina San Miguel y Leire San Martín\nIrakasleak: Karmele Martitegi, Eneko Olabarria, Estibaliz Solatxi eta Batirtze Ibañez\nAdministrazio eta Zerbitzuak: Zuriñe Arruza\nIkasleen ordezkariak: Naia Garcia eta June Jaureguibeitia\nGurasoen ordezkariak: Sara Susial, Seine García, Leire Agirre eta Leire López\nZuzendari pedagogikoa: Iñaki Vázquez\nKontseiluaren osaketa abenduaren 11n gauzatu da. Hemendik aurrera 2 ikasturteko lana izango du Eskola Kontseilu honek, bi ikasturte barru berriro prozesu berean egongo garelako.\nAnimo eta eskerrik asko guztioi!


Kristautasuna nazio askotara zabaldu zen | Nire biblia-liburua\nKristautasuna nazio askotara zabaldu zen\nApostoluek berri onak lur osoan zabaltzeko Jesusek eman zien agindua bete zuten. Antiokiako anaiek Paulo eta Bernabe predikatzeko bidaia bat egitera bidali zituzten 47. urtean. Bi berri-emaile sutsuek Asia Txikian edo gaur egungo Turkian zehar bidaiatu zuten, Derbe, Listra eta Ikoniora joanez, esate baterako.\nPaulo eta Bernabek jende guztiari predikatzen zioten, aberats nahiz behartsu, gazte nahiz zahar. Askok Kristori buruzko egia onartu zuten. Sergio Paulo Zipreko kontsulordeari predikatu ziotenean, azti bat Paulo eta Bernabe geldiarazten saiatu zen. Hortaz, Paulok esan zion aztiari: «Jehobak zigortu egingo zaitu!». Momentu hartantxe, aztia itsu gelditu zen. Gertatutakoa ikustean, Sergio Paulo kontsulordea sinesten hasi zen.\nPaulo eta Bernabek leku guztietan predikatzen zuten: etxez etxe, merkatuetan, bideetan eta sinagogetan. Listran gizon herren bat sendatu zutenean, miraria ikusi zutenak Paulo eta Bernabe adoratzen saiatu ziren jainkoak zirelakoan. Baina bi gizonek ez zieten hori egiten utzi: «Gurtu Jainkoa bakarrik, gu gizasemeak besterik ez gara!». Orduan, judu batzuk etorri eta Pauloren aurka ipini zuten jendetza. Hortaz, harrikatu, hiriaren kanpoaldera arrastaka eraman eta, hilda zegoelakoan, han utzi zuten. Baina Paulo oraindik bizirik zegoen! Berehala, anai-arrebak berarengana joan eta hirira eraman zuten berriro. Beranduago, Paulo Antiokiara itzuli zen.\nPaulok beste bidaia bat egin zuen 49. urtean. Asia Txikiko anai-arrebak ikustetik itzuli ondoren, berri onak are urrunago zabaldu zituen, Europan. Filipo, Tesalonika, Atenas eta beste leku batzuetara joan zen. Berarekin Timoteo izeneko gaztea, Silas eta Lukasek bidaiatu zuten. Elkarrekin egin zuten lan kongregazioak sortzen eta indartzen. Honetaz gain, Paulo urte eta erdi egon zen Korinton hango anai-arrebak sendotuz. Predikatu, irakatsi eta gutunak idatzi zizkien kongregazio askori. Gainera, dendak egiten ere jardun zuen. Denborarekin, Efeso zeharkatuz, Paulo Antiokiara itzuli zen.\nGero, 52. urtean, Paulok hirugarren bidaiari ekin zion Asia Txikitik hasiz. Hainbat urte pasa zituen Efeson irakasten, gaixoak sendatzen eta kongregazioei laguntzen. Gainera, egunero hitzaldiak egiten zituen eskola-areto batean. Jende askok berak esandakoa entzun eta bizimodua aldatu zuen. Ondoren, iparraldera joan zen, Filiporaino, eta Korintora jaitsi zen ondoren. Azkenik, lurralde askotan berri onak zabaldu ondoren, Paulo Jerusalemera joan zen.\n«Zoazte, bada, eta egin herri guztiak nire ikasle» (Mateo 28:19).\nGalderak: Biblian duzun mapa erabiliz, jarraitu itzazu Pauloren predikatze-bidaiak.


Barneko edo kanpoko interkonexio-sistema baten gehieneko saria aldatzea - Segurtasun Saila - Euskadi.eus\nBarneko edo kanpoko interkonexio-sistema baten gehieneko saria aldatzea\nJokoa Arautzeko Agintaritzak aldez aurretik baimendu beharko du homologatutako interkonexio-sistema bati buruzko aldaketa oro.\nBS motako makinak: Interkonektatutako makinen bitartez modu guztiak kontutan hartuta eskura dezaketen saria gehienez ere 5.000 eurokoa izango da, interkonexioa joko-establezimendu batean egiten bada, eta 15.000 eurokoa, ordea, hainbat joko-establezimendutan instalatuta dauden makinen artean egiten bada.\nInterkonexio sistemen enpresa prestatzailea.\nJoko lokalaren titularra, enpresa edo pertsona izanik.\nAraudi autonomikoa 19/2022 DEKRETUA, otsailaren 8koa, zeinaren bidez aldatzen baita Euskal Autonomia Erkidegoan jokoaren erregelamendu orokorra onesten duen dekretua. Araudi autonomikoa 120/2016 DEKRETUA, uztailaren 27koa, Euskal Autonomia Erkidegoan jokoaren erregelamendu orokora onesten duena. Araudi autonomikoa AGINDUA, 2017ko martxoaren 17koa, Segurtasuneko sailburuarena, joko-makinen betekizunak eta ezaugarri teknikoak eta haien interkonexio-baldintzak arautzen dituena.\nTel. 945 018879\nBarneko edo kanpoko interkonexio-sistema baten gehieneko saria aldatzea: 0015824


Epaile jauna, zuk preso politiko bilakatu nauzu. Jordi Turull\nJordi Turull. Presidentziako kontseilaria, Estremerako kartzelatik\nKartzelan zerbait baldin baduzu, hori denbora da.\n27 egun hauetan, orriz orri irakurri ditut instrukzio honetako dokumentu guztiak. Den-denak. Eta atera dudan ondorioa da prozesu honek ez duela justizia ematen berme guztiekin; prozesu honen muinean politika dago, eskarmentua. Eta politika eta eskarmentu horiek oinarrizko eskubideak zapaltzen dituzte, adierazpen-askatasuna, esate baterako, biltzeko askatasuna eta manifestatzeko askatasuna. Prozesua hau eraso bat da parlamentarismo demokratikoaren funtsezko zutabeen aurka.\nProzesamendu-egintza oso kezkagarria den zorroztasun falta erakusten du. Kontseilari gisa leporatzen zaizkidan jarduketa batzuk kontseilari ez nintzen garaikoak dira. Txio eta adierazpen batzuk ez datoz bat egozten zaizkien egunarekin ezta notiziekin ere.\nSekula ikusi gabeko partzialtasuna dago. Guztiz partzialak diren Guardia Zibilaren txostenetan oinarritzen dira, neurriz egindako prozesamendu-egintzaren zerbitzura sortuak, matxinada justifikatzen dutenak legez babestuta dauden gertaeretan. Gertaera normalak eta ohikoak; esaterako, talde parlamentarioen eta alderdi politikoen arteko bilerak, posizio politikoak edo Gobernu Zentralari egindako kritikak azaltzeko ekintzak, hitzaldiak edo mitin politikoak.\nDena den, agertzen dena bezain partziala da agertzen ez dena, ikaragarria. Milaka adierazpen Estatuarekiko elkarrizketaren eta itunaren alde.\nBakezaletasunaren aldeko deiak, manifestazio jendetsu eta baketsuak bat ere istilurik gabe. Horren albisterik ez da agertzen. Ez da aipatzen ere U-1ean egindako eskaerez, jendea poliziarik ez zegoen tokietara joan zedin boto ematera, ez eta zentsu unibertsalaz ere. Aipamenik ez poliziaren biolentziaz; munduko komunikabide guztiek salatu zuten, baina hemen ezta lerro bat ere. Nioen moduan, zorroztasun falta eta partzialtasuna. Ez da iritzi bat, zuzeneko konstatazioa da.\nHori guztia, izatez, larria eta bidegabea bada,\nniretzat larriena da bizitzen ari garen botere-gurutzaketa. Ja ez da botere-banaketa, botere-gurutzaketa baizik. Zuen erabakiekin eta zeuk idazten duzunarekin, epaile jauna, esaten ari zara nolakoa izan behar duen eta, batez ere, norekin eraiki behar den Kataluniako etorkizun politiko eta instituzionala. Holakoxe larria, holakoxe egia. Gure espetxeratzea justifikatzen duzu “autogobernura itzultzeko modu egokia bermatzeko” . Eta nik galdetzen dut: zure eskumena al da “autogobernura itzultzeko modu egokia bermatzea”? Zer da, zure iritziz, “egokia”? Ez al da egokia herritarrek bozkatzen dutena? Ez al da egokia bozkatzen duten hautagaia? Ez al da egokia Kataluniako Parlamentuko diputatuek libreki bozkatzea erabakitzen dutena?\nKartzela barruan galdetu izan diot neure buruari zer aldatu\nden abenduaren 4tik, behin-behineko askatasuna eman baitzidaten, martxoaren 23ra bitartean, berriz ere kartzelaratu baininduten. Zer egin dugu? Urratu egin al dut epaitegira astero joateko betekizuna? Ez. Eman al du botoa Parlamentuan Konstituzio Auzitegiak debekatzen duen zerbaiten alde? Ez. Saiatu al naiz ez agertzen agertzeko eskatu izan didatenean? Ez. Zer berritasunek eragin ote didate? Zer gertaera objektibok? Bada hiru gertaera berrik. Lehenengoa: ez diot uko egin nire jarduera politikoari eta Parlamentuko diputatu aukeratua izan naiz. Bigarrena: gehiengo independentista berri bat gertatu da. Hirugarrena: presidente izateko hautagai proposatu niinduten eta lehendabiziko inbestidura-eztabaida egin nuen.\nProzesamendu-egintza presaka etorri zen, lehen debatearen eta bigarrenaren artean. Kasualitatea? Komunikabide guztiek argitaratu zuten Jordi Sànchez inbestitzen saiatu eta gero ni izango nintzela hurrengo presidentegaia. Zure zitazioa 48/72 orduren buruan egitekoa zen, eta kartzelaratzeko agindua eman zenuen. Kartzelara behin-behieneko askatasunean utzi zenituen guztientzat? Ez. Bakarrik jarduera politiko aktiboari uko egin ez diogunontzat, diputatuontzat.\nZuk, epaile jaun horrek, debekatu zenidan bigarren inbestidura-saioan parte hartzea\neta bozkatua izatea, hain zuzen, presidente egin nintzakeen bozketan parte hartzea. Parlamentuan konpromisoa adierazi nuen elkarrizketa etapa bati ekiteko, elkarrizketa eta elkarrizketa. Eta konpromiso horrek ez al du bermatzen, zure iritziz, Katalunian “autogobernua itzultzeko modu egokia”? Ba al zegoen nire inbestidurako hitzaldian elementurik, baieztapenik edo proposamenik pentsarazi zezakeenik “delitu-errepikapen hipotetikorik” egon zitekeela? Ez, inola ere ez. Eta oraintxe iritsi gara zure arrazoibide berriena, sublimeena eta apurtzailena ikustera. Zure arrazoibidea niri inbestiduea-saioan parte hartzen ez uzteko eta berriz kartzelara bidaltzeko. Zuk idatzi zenuen nire “barne-esfera psikologikoak” ez zuela bermatzen “instruktore honen erabakiak errespetatuko direnik”, hau da, zure erabakiak. Zuk ba al duzu, epaile jauna, txosten forentserik nire barne-esfera psikologikoan sartu eta baieztapen horiek sostengatzen dituenik? Ez dut gogoan azterketa psikologikorik pasa izana, Horrelako analisi eta ondorioek zientziaren oinarria behar dute. Mesedez eskatzen dizut txostena erakusteko. Zeren gaur arte ez dut urratu nire behin-behineko askatasunaren inguruko bat ere baldintzarik.\nZuk, gainera, adierazten eta idazten duzunean nork bere burua errugabe deklaratzea zigortu egin behar dela, zigortu egiten bainauzu neure burua errugabe deklaratzeagatik, beste berritasun garrantzitsu bat izango litzateke Espainiako sistema penalean. Baina, noski, aldaketa errotiko hau legegileei dagokie, ez zuri!\nZuk nire eskubide politikoak urratu dituzu\nbigarren inbestidura-saioa egitea debekatu didazunean. Eta, nire eskubidea urratzeaz gainera, urratu duzu halaber diputatuek presidentea hautatzeko duten eskubidea, eskubide osoko Parlamentuko diputatuen artean bozkatuta. Nola haiek bozkatu nahi zituztenak zure gusturako ez baitzuten bermatzen “autogobernuaren itzulera egokia”, kendu egin dizkiezu haien eskubideak. Lehenengo aldia da epaile batek erabakitzen duena zein diputatu izan daitekeen presidentegai eta zein ez. Orain arte, Parlamentuko presidentearen eskumena zen, talde parlamentarioen proposamenez. Politika egin behar lukeenak, Espainiako Gobernuak, jakinarazten digu noiz, nola eta zergatik epaituko eta kondenatuko gaituzten. Eta justizia eman behar lukeena da erabakitzen duena nola eta noren esku itzuli behar duen autogobernuak Kataluniara. Benetako botere-gurutzaketa bat.\nHiru hilabete baino ez naiz izan Gobernuko kide. Ohore handi bat.\nGobernuak erreferendum bat egitea erabaki zuen, bai. Espresuki despenalizatuta dagoen gertaera bat, delitu penala ez dena. Urte askotan izan naiz, eta banaiz, Kataluniako Parlamentuko diputatu. Ohore handi bat ere bai. Kataluniako Autonomia Estatutuak, zeina Estatuaren lege organikoa baita, dio diputatuak ezin bortxatuzkoak garela geure iritzietan eta botoetan. Instrukzio honek ez ditu aintzat hartu elementu horiek; are gehiago, ez ikusiarena egiten die edo haien kontra egiten du. Ez dago deus kausa honetan, deus ere ez, matxinada-delitu batean parte hartu dudala sostengatzen duenik. Deus ez. Eta kartzelan nago. Ez dakit espetxera sartu nintzenean, azaroan, preso politikoa nintzen, baina martxotik aurrera, esan dizudan eta arrazoitu dizudan guztiarengatik, zuk preso politiko bihurtu nauzu. Nola ez baitut zure iritzian bermatzen autogobernuaren itzulera egoki bat eta presidente izan baininteke, kartzelara bidali nauzu.\nBidegabekeria eta eskarmentu honek bilatzen badu nik nire ideal politikoei uko egitea -zeinak beti izan baitira bakezaleak eta demokratikoak-\neta herritarrekin ditudan konpromisoei uko egitea, jada esaten dizut ez dudala hori egingo. Nahi dutena baldin bada independentista izateari uko egitea, ez dut hori egingo. Nahiago dut bidegabekeria larri hau jasan, niretzat eta familiarentzat krudela izanagatik ere, ezen ez nire konbikzioei eta idealei uko egitea, lege guztiek babesten bainaute haiek defendatzeko. Epaile jauna, ez diot jaramon egingo politika eta nire Kataluniarekiko konpromisoa alde batera uzteko egiten didazun gonbidapen sotilari. Horrela ez da konponduko Katalunian dagoen gatazka politikoa. Konponduko da politikariek politika egiten badute. Eta elkarrizketaren bidez ere bai; hain zuzen ere, horixe proposatzen ari nintzen Parlamentuan zuk eten ninduzunean kartzekara bidaliz.\nEpaile jauna, egizu gogoeta nireganako salaketari buruz.\nLarria bezain bidegabea da, bai niretzat bai nire kideentzat ere. Eta kautelazko neurriak ere bai, bidegabeak eta neurriz kanpokoak baitira. Hori guztia birplanteatzea izango litzateke, ez dudarik izan, Kataluniara autogobernuaren itzulera lasai eta egoki baten bermerik onena. Zeren Estatuarekiko elkarrizketa aldi baten hasiera izan baliteke, zazpi milioi eta erdi katalanek eskertuko uketena, haien onurarako izango litzateke eta.\n(Argazkia: REUTERS. Jordi Turull, pentsakor, Generalitateko presidente gisa inbestitzeko lehen saioan, duela hilabete justu.)\nTags: botereen banaketarik EZAz harago, botereen gurutzatzea, eskubide politikoak, justiziaren instrumentalizazio politikoa, Katalunia, preso politikoak\nPrevious BER EMMERSON-EK JORDIEN ETA JUNQUERASEN ESPETXEALDIA NBERAINO ERAMATEKO\nNext ALEMANIAK BERE LEHENENGO PRESO POLITIKOA DU.


Zertaz idatziko lehen testua eta, data hauetan, duela 20 urte Serbiaren aurkako NATOren bonbaketa-aldia izan zela gogora ekartzea aitzakia ederra iruditu izan zait kazeta honi lehen ekarpena egiteko. Aukera ederra diot, ezen bai bonbaketaz beraz, zein hau justifikatzeko/desenkusatzeko sortu zen ideologiaz, eta azkenik, kazeta honek eskaturiko aurkezpena egiteko balio dit.\n1999ko martxoan hasi zen Serbiaren aurkako erasoa, Kosovoko albaniarrak babesteko aitzakipean. NATOk bi hilabete eta erdiz, 73 egunez, bonbatu zuen Jugoslavia. 15.000 eta 20.000 artean tona bonba jaurti zituztela kalkulatzen da, hots, 160 eta 226 kilo artean Serbiaren azalerako kilometro karratu bakoitzeko. Egunean 250 aire-irteera egin zituzten, NATOk edo edozein nazioarteko koaliziok 1990tik aurrera inoiz egindako zenbakirik handiena. Tartean milaka zibil hil zituzten, estimazio zehatzik ez dagoelarik. 1937ko Gernikako suntsiketaren arabera, Belgraden ur-ponpaketa sistema ere txikitu zuten. Eta hura bezala, populazio zibilaren aurkako bonbaketa bat izan zen (eskolak zubiak). Bestetik, bonbaketa guztietan bezalaxe, azpiegitura ekonomikoak ere eraso zituzten, gerora herrialde kolonizatzeko asmoz (Asier Blasek, Serbiaren "berreraikuntzaren negozioan" hainbat euskal enpresek ere parte hartu zutela esan du hitzaldiren batean). Debekatutako armak ere erabili egin zituzten; sortazko bonbak eta eskastutako uranioa kasu: Srdjan Aleksić abokatuaren arabera, 15 tona eskastutako uranio bota zituzten Jugoslavian. Beste paralelismo bat Gernikarekin: hain zuzen, gutxien kaltetutako azpiegiturak militarrak izan ziren (bai ezkutatzen trebezia zela eta, eta bai bonbaketa zibilen gainekoa zela eta): guztira soilik 14 tanke suntsitu zituzten, eta kontrara, 200 eskola eta erietxeak, trenak, zubiak eta abarrak. Azkenik, Ahtisaari finlandiar bitartekariari mehatxuari kasu eginik (“Belgrad xapala bihurtuko dugu”) jugoslaviar Gobernuak errenditzea erabaki zuen.\nTartean, zibilak hiltzeaz gain, drama humano izugarrizkoa ekarri zuen honek (Wesley Clarkek esan zuen “eraso egitera eta dena suntsitzera goaz”). Adibidez, bonbaketa horren ostean gertatu zen populazio serbokosovarraren erabateko kanporaketa eta garbiketa -pixkanakako moduan, aurreko hamarkadetan hasia zena-, NATOren indarrek baimendutakoa. Kolaborazio honen adibide gisa gudu gertakari honen aurrean Prizren hirian ezarri ziren tropen alemaniar komandanteak esan zuena: “Guk ezin diogu inori esan zer egin. Serbiarrek hiritik alde egitea erabaki badute, libre dira horretarako”. Baina hemen inork ez du apenas hori gogoratzen, parte batean “ahaztuta” dugun gatazka bat delako; bete betean asmatuko zuen beraz Jamie Shea NATOren bozeramaileak “lasai bonbardatu ditzakegu serbiarrak, urte batzuen buruan inork ere ez du hau gogoratuko” esan zuenean.\nZer dela eta ekarri dut hau hona? Batez ere bi arrazoik egiten dute garrantzitsua guda hau inperialismoaren gaia ulertzeko: egun hain modan dauden “fake news” delakoek, eta beste alde batetik, inperialismoak Giza Eskubideen ideologiaz egiten duen erabilpena. Azkenik, aztertutako fenomeno hauen segidan, Euskal Herrian eraso honen aurka izan zen erantzun eskasa azaltzeko zeinbait hausnarketa egingo ditut.\nFake news delakoak eta gezurrak lehen minututik hasi ziren; bai egoera harekiko (“Kosovon albaniarren kontrako genozidioa geratzeko esku hartu du NATOk”) eta bestetik gudaren nolakotasunarekiko (“ez da guda erasokor bat, guda moral bat baino”). NATOren bozeramaile Jamie Sheak halako argibideak eman zizkien NATOren informatzaileei: “kazetariak entretenitu itzazue, garrantzirik gabeko berrien uholdea eman etengabe, horrek sakontzea galaraziko die”. Hala ere, gezur batzuk pisu berezia hartuko zuten; zehazki, bonbaketa hasieratik hasi zirenak guda justifikatzeko erabakigarriak izango zirenak. Horietako bat dugu Kosovon garbiketa etnikoa edo ara genozidioa egiten ari zirenerako zabalkundea, hots, “interbentzioa beharrezkoa da serbiarren albaniarren kontrako genozidioa saihesteko” (ikusiko dugun arabera, ez zegoen inolako genozidiorik, are gehiago, alemaniar inteligentziaren txosten baten arabera “(bonbaketa aurretik) borrokak ez dira Kosovo osora zabaldu; Kosovo Ekialdean bizitzak normal jarraitzen du (…) ezin daiteke esan albaniarra izate hutsagatik jendea jazarria denik”).\nBeste gezur propagandistiko handi bat, Zaldiferra Plana zen, orduko Alemaniako Joschka Fischer kanpo ministroak (“ekopazifista” berez) zirkulazioan jarritakoa: honen arabera, Kosovon albaniarrak garbitzeko plan bat zegoen. Prentsak gezur hau erabat errepikatu zuen, nahiz eta halako planik ez egon: esaterako, NATOko indar militarren buru Wesley Clarkek esan zuenez “ez zuen halako planik ezagutzen”; eta bonbaketa gertatu eta hurrengo urtean, 2000an, Britainiar Parlamentuaren txosten batetan ere agertu zen ez zela halako planik existitzen (are gehiago, Hayden edo Wheeler bezalako adituen arabera, 1998 eta 1999ko martxoaren –bonbaketa hasteko unearen- artean, UÇK gerrilla albanokosovarrak jugoslaviar armadak baino hildako gehiago probokatu zituen). Esan beharra dago UÇKko lider militar batzuek, Agim Çeku jaunak adibidez, NATOren eta UÇKren arteko elkarlan militarra aitortu zutela, bai gudan zehar eta baita ere gudaren aurretik, UÇKk NATOren interbentzioaren justifikazioa errazteko istiluak eta borrokak probokatzen zituela esan baitzuen. Azken gezurra Račak herriko masakrea izan zen, non martxoko –bonbaketa hasi baino aste batzuk lehenagoko- armadaren eta UÇKren arteko borrokaldi bat zibilen masakre bihurtu zuen Mendebaldeak, “xok psikologikoa” bilatuz (eta lortuz).\nGezur hauek urraketa juridiko batetarako aitzakia ere izan ziren. Ez dakit norbaitek gogoan izango ote duen, baina bonbaketa hori mugarri izan zen nazioarteko zuzenbideari dagokionez; izan ere, ustez “defentsarako” sortua zen NATO bezalako erakunde baten aldebakarreko erasoa baitzen (orduko NBEren Asanbladako lehendakari Opertti uruguaiarrak “mundu-mailako estatu-kolpe” bezala definitu zuen interbentzioa). Hubert Védrine frantziar ministroak esan zuen “Balkanak NATOrentzat ez dira “kanpoa”, “Ingurua” baino”; hau da, NATOren “aliantza defentsibo” kontzeptuaren erabateko malgutasuna erakusten zuen adierazpenak ditugu horiek. Honetarako erabili zen beste gezur propagandistiko bat, noski, Holokaustoarekin eta Auschwitzekin erabilitako erkaketa faltsuak izan ziren, non Rudolf Scharping defentsa ministro alemaniarra edo Robin Cook britainiar kanpo ministroa nabarmendu ziren: batzuetan Prištinako futbol-zelaia edo besteetan Trepčako meatzeak ziren kontzentrazio edo esterminio eremu ustezkoak (ez batean ez bestean ez zen gorpurik agertu). Azkenik, 1999ko martxoko “negoziazio” batzuk abiarazi zituzten Frantzian, non Serbiari NATOren tropen sarrera librea planteatu zitzaion; praktikan, ukoa bilatzen zituzten baldintzak planteatu zizkion Madeleine Albrightek (Clinton berak ere esan zuen “Nik sekula ez nuke halako akordio bat sinatuko”). 1999ko ultimatum inperial horrek 1914an Austria-Hungariako Inperioak bidalitako edo 1941an Hitlerrek bidalitako ultimatumaren antza handiegia zuten.\nBestetik, ideologiaren ikuspuntua dugu. Noski, gutxi izan ziren Joe Bidenen moduan “alemaniar-japoniar moduko okupazioaz” mehatxatu zituztenak, diplomazia sotilagoa baita (izan ziren halako batzuk, Robert Kaplan kazetari estatubatuarra kasu, zeinak “inperialismoa da Balkanen salbazioa” esaten zuen, edo The Guardian Ingalaterrako egunkaria, zeinak “soilik erregimen kolonial ongarri bat da orain bideragarri Jugoslavian” idatzi zuen). Finean, Tony Blairren ildoa erabili zuen Mendebaldeko propagandak “Ongiaren eta gaizkiaren arteko guda” bezala planteatu, “guda moral” kontzeptua behin eta berriz azaltzen den; eta horrekin batera, beste kontzeptu bat: Giza Eskubideak. Kosovoko guda izan zen “Giza Eskubideak” izeneko konstrukto ideologikoaren izenean hasitako lehen guda (1995ean NATOk serbobosniar indarrak bonbardatu zituen, baina hori behin guda gertatuta izan zen). Vaclav Havel txekiar antikomunista historikoak “Giza Eskubideen Europaren hasiera” zela esan zuen, “Giza Eskubideak” edozein nazioren subiranotasunaren gainetik jarri zitezkeelako. Hots, Giza Eskubideak, mendebaldeko kontzeptuaren arabera (Mendebaldeak baitu beste edozein herrialde antiinperialistaren gainetik “Giza Eskubideak” zer diren definitzeko hegemonia ideologikoa), interbentzioetarako artefaktu unibertsal moduan agertuko zen kontzeptua (Mendebaldeak definitzen baitu, bere irizpideen arabera, nork “urratzen” dituen Giza eskubideak, eta zein “urraketa” diren garrantzitsuenak definitzeko, eta baita ere horien kontra aritzeko indar militarra). Bernard Henri Levy frantziar filosofo faxi-sionistak (68aren semea ere badenak), laburbildu du filosofia hori: “Europarra da munduko zibilizazio ekumeniko bakarra, beraz beste tokietan eskusartzeko eskubidea eta are betebeharra du”. Hots, nazio ezberdinen subiranotasunaren urraketa beste aitzakiarik gabe zilegiztatzen zuen ideologia bilakatu ziren Giza Eskubideak. Giza Eskubideen inguruko “inperialismo humanitarioa” (edo “guda justuaren”, Michael Walzer ideologo inperialistaren arabera) aroa hasi zuen guda izan zen hau.\nGogoratu behar dugu –eta gero bueltatuko gara honetara- ezkerraren parte batek ere entusiasmo osoa izan zuela bonbaketa horrekiko, adibidez, Slavoj Žižek esloveniar filosofoak: “beranduegi eta bonba gutxiegi” zeritzon bonbaketa honi; Günter Grass alemaniar idazleak ere argudio hau partekatu zuen. Susan Sontag kritiko eta idazle ezagunak ere txalotu egin zuen bonbaketa: “serbiarrak dira Balkanetan erasotzaileak”. Edo azaldu bezala, berde ezberdinak, Danny Cohn-Benditengandik hasita. NATOk berak aipatu zuen Frantzian eta Italian ezkerreko gobernuak egoteak interbentzioa erraztu egin zuela. Adibideak kontaezinak dira: Ralf Dahrendorf politologoaren arabera, 1999koa izan zen “ezkerretik egindako lehen guda inperialista”.\nDatuak hala jarrita, bonbaketa honek defendaezina eta lotsagarria dirudi. Hala ere, aurreko hamarkadetako interbentzio inperialistekin konparatuz, ez zuen horrenbesterako suminik ez mobilizaziorik eragin, ez eta Euskal Herrian. Zer dela eta gure memoria ahula?\nBueltatu gaitezen aurkezpenera. Duela urte batzuk hasi nintzen Euskal Herriko ezkerrean nagusi den kultura politikotik (edo orain esan bezala, “komunitatetik”, semantikak ezkutatzen duen karga ideologikoaz beste batean arituko gara) ideologikoki aldentzen, edo honen oinarri ideologikoak zalantzan jartzen. Oinarri horietako bat (ez bakarra) internazionalismoa edo internazionalismoaren inguruko praxia izan da. Ez bedi gaizki ulertu. Ez naiz ari erakunde propioki internazionalistetan aritu izan diren militanteez, herrialde ezberdinetan brigadak egin dituztenez, kasu. Beste zerbaitez ari naiz, Euskal Herrian internazionalismoaren ideologiaz (izan ohi) dugun kontzeptuaz baino, gure ekintzarengan halabeharrez eragina duenaz. Internazionalismoa “herrien arteko xamurtasun” kontzeptu batera murrizteaz eta honen bidez langileriaren askapena nazioez gaindiko kontzeptu eta ekintza bezala ulertzea ordezteaz ari naiz. Ideologia hau, esango nuke, erreferente sozialista handiak erori ostean hedatu zela; ez halabeharrez erakunde jakin batzuek edo zuzendaritza jakin batzuek kontzienteki hala erabakita, baizik eta paradigma oso baten gailentzearen produktu gisa. Honen bidez, klase-borrokaren zentraltasuna alboratu da, ez soilik Estatu sozialistekiko balorazioari dagokionez, baizik eta baita internazionalismoa beraren praktika egikaritzerakoan.\nKontzepzio berri honen arabera, internazionalismoaren ideologia (berriz, ideologiaz ari naiz) bi puntutan aldatzea suertatzen da: alde batetik, internazionalismoa, “Nazioez gaindiko langileen ekintza” hartu gabe (horizontala) “Naziotik naziora” (bertikala, interklasista) ematen da; hots, nazio ezberdinen borroken arteko aliantza gisa ulertzen dugu. Bigarrenik, ezkerreko ideologietan arituz gero, “nazio edo herri aurrerakoien” borrokak soilik kontuan hartzea izan dugu ondorio; herri batzuk, berez “aurrerakoi” (eta beste batzuk berez “atzerakoi”) bailiran. Hots, “etxeko” internazionalismoa, “etxekoak” ditugun herriekiko (ez langile klasearekiko) elkartasun mota batetan geratu zaigu ideologia internazionalista. Honek, batere dudarik gabe, “elkartasunetik” (“xamurtasunetik”) zenbait herri kanpoan uzten ditu, “gure baloreak” partekatzen ez dituztenak edota “gurekin antzekotasuna” topatzen ez diegunak –guda honen aurrean Euskal Herriko sektore askoren ixiltasuna azaltzen duen arrazoietako bat “azken finean, independentistak, gu bezalakoak, albaniarrak dira” pentsamendua zela pentsatu dut behin baino gehiagotan; erakunde politikoen zuzendaritzek esplizituki esan ez arren-. Internazionalismoa edo elkartasuna jada ez da inperialismoarekiko erresistentzia edota inperialismoak erasotuekiko babesa, inperialismoaren analisia kritika eta indar antiinperialisten goratzea, baizik eta “hurbilekoekiko” elkartasuna. Hala utzi ziren atzean 90ko hamarkadatik aurrera Sobietar Batasunarekiko –ustez “autoritarioa”!- Estatu ezberdinen independentziaren txalotzea, adibidez. Eskema hori erabili zen Kosovoko gudan: serbiarrak “ez dira gureetakoak” (sozialismo “zaharkitu” baten ordezkariak, “independentziaren aurkakoak”, “tradizionalistak”, “eslaviarregiak”…), hots, eurekiko elkartasuna mututu egin zen.\nZoritxarrez, 1999ko guda hau ez da salbuespen bat izan, joera honek berdin jarraitu dugu Libia, Donbass, Jemen eta Siriarekin (“ez dira aurrerakoiak”, “borrokalariak”, finean “gureetakoak). Apenas ikusi ditugu herri horien banderak gure balkoi, instituzio edo herri-bazkari edo liturgia politikoetan. Urruti geratzen zaizkigu, nahiz eta inperialismoaren eta antiinperialismoaren arteko borroka han jokatzen den, analisi zuzenik gabe ekintzarik ez dagoelako.\n-Kosovoko gudaren gaineko bibliografia laburra (zoritxarrez, ez dut aurkitu euskarara itzulitako lanik, beraz erdaraz emango ditut tituluak):\n-Laura Perez Rastrilla: Kosovo: la primera operación de ataque de la OTAN. Información y propaganda en los medios de comunicación españoles (doktorego-tesia, esteka honetan deskarga eskura).\n-Francisco Veiga: La fábrica de las fronteras. Guerras de secesión yugoslavas, 1991-2001. Alianza argitaletxea. Madril, 2011.\n-Jean Bricmont: El imperialismo humanitario. El uso de los derechos humanos para vender la guerra. Marcial Pons. Bartzelona, 2008.\n-Aleksandar Vuksanović, Isaac Rosa eta Pedro Lopez: Kosovo. La coartada humanitaria. Vosa. Madril, 2001.


Obesitatea, mamu geldiezina — Gaztezulo\nObesitatea, mamu geldiezina Gehiegi jaten omen dugu, baina ez da hori bakarrik arazoa; gure osasunean elikagai prozesatuak tropelka sartu zirenetik, ziztuan igo da obesitate tasa, batez ere haurren artean. https://www.gaztezulo.eus/albisteak/obesitatea-mamu-geldiezina https://www.gaztezulo.eus/albisteak/obesitatea-mamu-geldiezina/@@download/image/ninosobesos-576x300.jpg\nDuela gutxi, Osasunaren Nazioarteko Elkarteak datu kezkagarriak aireratu zituen; azken 40 urteetan, obesitatea duten haurren kopurua hamar bider handitu da. Herrialde garatuetan aurkitzen dira kasu gehienak; paraleloki, herrialde txiroenetan gosetea eta desnutrizioa handitzen ari da (egun, 192 milioi haurrek jasaten dute desnutrizioa).\nZabaldutako datuen arabera,dagoeneko 124 milioi ume eta nerabe dira munduan obesitatea dutenak (5 eta 19 urte bitartekoak). Bide honetatik jarraituz geri, 2022 urtean gehiago izango dira obesitatea duten haurrak, desnutrizioa jasaten dutenak baino.\nEta zein da obesitatearen jatorria? Gehiegi jaten dugula argi dago, baina arazoa ez da hori. Gure dietetan elikagai prozesatuak txertatu genituenetik, ziztuan igo da obesitate tasa. Hala, gazteek jaiotzetik jan dituzte prozesatutako janariak, eta bera, beren organismoan lehen urteetatik eragin dute. Prozesatutako elikagaiek gatz, azukre eta epe luzera gure osasunean eragina duten elementu kimikoak dituzte, hala nola, kontserbagarriak eta koloratzaileak.\n80ko hamarkadatik aurrera, haurrak litxarreriak jaten ikustera ohitu gara, baina horiekin batera, prozesatutako ehunka produktu kontsumitzera ohitu ditugu; janaria enbase eta latetatik datorrela uste dute, eta dagoeneko ez dute frutarik kontsumitzen beren denbora librean. Dieta honekin jarraituta, denbora gutxian diabetesa, arazo kardiobaskularrak edota minbizia jasateko arriskua izugarri igoko da; horrekin batera, dagoeneko gertatzen ari den arazo bat dugu eskoletan, izan ere, geroz eta gehiago dira alergiak edo intolerantziak dituzten haurrak. Konponbidea? Elikagai natural eta freskoetara bueltatzea.